“Jangan Paksa Orang Kalau Tak Nak Vaksin”

Sejak semalam hangat diperkatakan mengenai pelakon Rita Rudaini yang mencetuskan kontroversi lagi apabila berpendapat warga emas tidak sepatutnya dipaksa mengambil vaksin Covid-19.

Seperti sudah dijangka, kenyataannya itu dikecam teruk oleh netizen. Bagaimanapun, Rita ada memuat naik paparan skrin ada yang bersetuju dengan pendapatnya itu tidak perlu paksa orang tua yang tidak mahu divaksin.

Menerusi perkongsian di Insta Story itu, Rita meluahkan rasa syukur ada juga pihak yang memahami kenyataannya itu. Katanya lagi, jika sukarela tidak mengapa tetapi jangan dipaksa mereka yang tidak mahu divaksin.

“Alhamdulillah, ada juga hamba Allah yang faham penulisan semalam, yang tak mahu jangan paksa. Yang sukarela tu tak apa la. Kaata sayang orang tua.

Dalam posting tersebut, Rita turut meletakkan tanda pagar mengatakan dia bukan anti vaksin tetapi dia tidak mahu divaksin kerana vaksin yang digunakan masih ‘under trial.

Sementara itu, dalam satu lagi perkongsian Rita turut memuat naik gambar pelajar yang sebelum ini pernah tular selepas dihalang untuk mengambil peperiksaan kerana tidak mahu mendapatkan vaksin.

Rita berkata ramai doktor pakar di luar negara menolak vaksin kerana belum tahu kesan dan kesahihan vaksin berkenaan. Malah, Rita menyifatkan pelajar itu sebenarnya seorang pejuang dan mendoakan agar suatu hari nanti akan menjadi doktor yang hebat.


Sekarang Tak Perlu Keluarkan Duit Pergi Event Best, Virtual Macam Ni Pun Havoc!

Tak dinafikan kalau 24 jam duduk rumah memang boleh boring jadinya. Nak pula semasa kita masing-masing dalam Perintah Kawalan Pergerakan (PKP) sekarang ini. Memang terbatas nak ke mana-mana melainkan hanya keluar untuk kepentingan sahaja.

Terkenang pula zaman di mana Covid-19 tak datang menyerang negara kita kan? Macam dengan geng-geng PKS pun susah hati juga sebab bisnes dah tak boleh beroperasi macam dulu dah. Nak jumpa client pun susah, tak boleh nak face to face macam dulu.

Operasi bisnes pun dah berubah 360 darjah dah gais. Kalau anda perasan lah bisnes sekarang ni dah mula bertukar modus operandinya. Founder-founder bisnes pun kena mula fikir luar dari kotak dah. Dan paling penting sekarang ini adalah pasarkan produk secara online.

Tapi itulah nak buat macam mana? Kalau tak ada ilmu susah juga. Takut bisnes tak menjadi.

Anda jangan stres-stres dulu. Sekarang ni hanya di hujung jari jer. Macam-macam benda yang kita boleh buat hanya stay at home! Ilmu pun boleh dapat melalui online jer gais.

Kadang-kadang terfikir juga, bila semuanya melalui online, memudahkan urusan kita tau. Tak payah nak membazir duit untuk beli makanan, transport, minyak kereta lagi kalau nak ke mana-mana.

Macam yang SME Bank ada anjurkan event secara virtual ini. Menarik betul kami tengok pengisian event yang mereka anjurkan ini. Dorang buat khas untuk anda yang ada bisnes.

Memang kena sangat dengan keadaan sekarang ini gais. Ramai yang kehilangan kerja dan mula berbisnes secara online kan? Kadang-kadang kami buka Facebook jer, memang banyak naik feed pasal orang berniaga ni. Jadi tak salah pun kalau anda join event virtual ini.

Pada anda yang terpaksa ‘tutup’ kedai disebabkan pandemik ini dan tak tahu macam mana nak onlinekan bisnes anda pun boleh ikuti event ini.

Kalau anda ada bisnes online, haa..inilah platform yang anda perlu ‘pergi’ iaitu SME Bank XCESS 2021 Virtual Event yang akan berlangsung pada 26 Julai ini.

Wah, menarik betul apabila mereka buat secara virtual. Duduk rumah pun boleh pergi event gempak macam ni, kalau PKP lama pun tak menjadi masalah kan?

Dapat ilmu free lagi! Dengan guide hebat dari speaker-speaker terkenal, kami pasti anda tak akan rugi walau seminit berada dalam event ini.

Kalau anda nak tahu, SME Bank XCESS 2021 adalah event SME Bank yang terbesar untuk tahun 2021. Para peserta PKS berupaya memperkenalkan dan memasarkan produk dan perkhidmatan anda ke lebih 20 syarikat anchor besar.

Dan untuk info anda, ini juga antara salah satu peluang keemasan untuk anda mengembangkan rangkaian dan membawa bisnes anda ke peringkat seterusnya.

Okay gais apa yang anda dapat dari event virtual XCESS 2021 ini adalah akan ada 4 fokus utama yang akan dorang highlightkan. Check this out!

1. Sesi Padanan Perniagaan – Pasarkan produk dan perkhidmatan anda kepada lebih 20 syarikat anchor.
2. Perhimpunan pakar industri, usahawan terkemuka, pembekal dan rakan kongsi baharu.
– Luaskan rangkaian dan tingkatkan perniagaan anda.
3. Perkongsian ilmu oleh penceramah-penceramah terkenal dan pakar industri mengenai pelbagai topik yang melibatkan PKS.
4. Dengarkan tip-tip mengenai cara menjalankan perniagaan di bawah norma baharu.
5. Perundingan perniagaan secara peribadi bersama Pengurus Perhubungan kami tentang peluang pembiayaan dan program pembangunan untuk bisnes anda

Dan SME Bank ini akan membantu pertumbuhan ekonomi negara bukan dengan hanya bantuan pembiayaan jer tau, tetapi juga pakar dalam pengembangan perusahaan kecil dan sederhana macam anda.

Dari ini juga, mungkin bisnes anda akan berkembang dan terus berkembang. Sebab itu dengan adanya event virtual seperti ini, ianya akan membantu anda bertahan dengan krisis yang anda sedang lalui ketika ini.

SME Bank XCESS juga adalah acara tahunan yang dianjurkan oleh SME Bank untuk membantu dan mewujudkan peluang kepada usahawan dalam mendapatkan pembiayaan dan bentuk perkhidmatan kewangan dan keusahawanan lain yang berkaitan.

Jadi ini adalah peluang keemasan untuk pembiayaan bisnes dan juga dapat membantu pembangunan bisnes anda nanti.

Apa yang paling padu, anda tak perlu untuk keluarkan duit walau se sen pun untuk berada dalam event yang gah ini. PENDAFTARAN ADALAH PERCUMA! Tetapi tempat duduk sangat-sangat limited.

Sebab tu anda kena cepat daftar di LINK INI.  Anda juga boleh ajak rakan dan juga ahli keluarga anda untuk sama-sama hadir di dalam event ini. Sumpah tak rugi gais. Ilmu free jer dorang nak kasi. At least dapat bantu anda dalam keadaaan kita sekarang ini. Mudah-mudahan!

Facebook: KLIK SINI.
Instagram: KLIK SINI.
Twitter: KLIK SINI.
Youtube: KLIK SINI.
Corporate Website: KLIK SINI.


Ditawar RM150, Jalil Hamid Rasa Terhina Gaji Pelakon Senior Rendah

Meluahkan pendapat mengenai isu bayaran kepada pelakon senior, pelakon veteran, Jalil Hamid berkata berlaku diskriminasi apabila bayaran diterima mereka tidak setimpal.

Jalil turut mempersoalkan mengapa bayaran diterima pelakon tua lebih rendah daripada pelakon muda. Tanyanya lagi, adakah disebabkan mereka popular dan banyak pengikut.

“Kenapa gaji pelakon tua lagi rendah daripada gaji pelakon muda? Agaknya, kerana dia (pelakon muda) popular atau banyak pengikut?

“Perkara ini adalah satu perkara paling tak adil, yang menyebabkan pelakon-pelakon tua rasa terpinggir. Apa dosa mereka?

“Dia (pelakon senior) dah tua, diberikan bakat oleh Allah juga. Orang tua pun perlu makan dan minum juga. Bidang lakonan ini tak ada ‘pencen’. Tak ada had umur,” katanya.

Dalam pada itu, Jalil berkata dia pernah terasa hari apabila ada beberapa produk meletakkan harga terlalu rendah ketika menawarkannya berlakon.

“Banyak kali saya keluarkan kenyataan begini, namun komen daripada masyarakat adalah mereka fikir saya nak cari populariti, supaya orang ingat.

“Saya pernah ditawarkan kerja dengan bayaran RM150 untuk satu episod. Ia masih terngiang-ngiang dalam telinga saya sampai sekarang.

“Saya ke set penggambaran pada hari pertama, namun saya tak dapat teruskan kerja kerana saya rasa ini adalah satu penghinaan kepada saya,” katanya.


Tak Ada Job Berlakon, Bapa Zahirah Macwilson Tak Malu Jual Baja

Tidak dinafikan susulan pelaksanaan Perintah Kawalan Pergerakan (PKP), ramai penggiat seni terjejas pendapata apabila aktiviti seni terpaksa dihentikan buat sementara waktu.

Turut terkesan apabila penggambran dihentikan berikutan PKP, pelakon Zainol Macwilson tidak malu untuk mencari rezeki lain untuk menyara kehidupan.

Menurut bapa kepada pelakon Zahiran Macwilson itu, selepas menjual harum manis, dia kini beralih ke penjualan baja pula. Katanya lagi, apa yang penting dia mencari rezeki yang halal.

“Salam hari minggu semua! Saya rasa belum terlambat untuk saya nak ucapkan ribuan terima kasih sekali lagi pada para pelanggan yang telah sudi melanggan harumanis dengan saya baru-baru ni.

“Sekarang dengan PKP, shooting pun tak ada jadi, saya beralih ke penjualan baja pula. Yang penting, kita cari rezeki yang halal dan tak perlu nak rasa malu dan segan. Buat masa ni, khusus untuk warga Perlis saja,” tulisnya.

Menerusi entri dikongsikan di Instagram, Zainol turut memuat naik fotonya bersama baja-baja yang dijual. Perkongsiannya itu mendapat pelbagai reaksi daripada netizen yang memuji usaha pelakon itu mencari rezeki dan mendoakan agar dimurahkan rezeki.


Michael Ang Selar Artis Persoal Vaksin Warga Emas

Menerusi satu perkongsian di Instagram, pengarah terkenal Michael Ang menyelar pendapat seorang artis yang mempersoalkan kepentingan pengambilan vaksin dikalangan warga emas.

Tidak bersetuju dengan kenyataan artis tersebut, Michael berkata dia dan adik beradiknya memaksa ibunya berusia 93 tahun untuk mengambil vaksin kerana mahu melindungi orang tersayang.

“Emak saya 93 tahun dan kita adik-beradik paksa dia ambil vaksin. Kepada artis yang tanya kenapa paksa orang tua ambil vaksin sebab kami sayangkan mereka. Kita akan buat apa saja untuk melindungi orang yang kita sayang. Faham atau tidak artis bijaksana?” tulisnya.

Dalam pada itu, dia tidak kisah jika artis berkenaan tidak mahu vaksinkan orang tua mereka tetapi tidak perlu mempertikaikan tindakan orang lain yang mahu ibu bapa mereka mengambil vaksin.

“Kau tak nak vaksin atau tak nak vaksinkan orang tua kau itu hak kau. Tapi apa hak kau nak perrsoal kita yang nak lindungi orang ayang kita sayang. Pakai otak sebelum bercakap. Kalau tak mahu vaksin, duduk diam-diam tak payah nak buat kenyataan bodoh,” tulisnya lagi.

Meskipun tidak menyatakan nama artis berkenaan, namun rata-rata netizen dapat meneka siapakah yang dimaksudkan oleh Michael.


Lebih Canggih, Lebih Mantap Selfie Kali Ni Dengan vivo V21 Arctic White! Warna Pun Lawa

Fuhh sekali pandang boleh buat jatuh dengan phone baru vivo kali ni. Warna tu betul-betul in trend sangat. Dah lah susah nak jumpa warna macam ni.

Paling best sekali, vivo V21 edisi khas berwarna Arctic White ini dilengkapi dengan jentera terkemuka yang bergabung dengan reka bentuk serta perincian yang lancar.

Bab komponen dia pula korang tak perlu risau, memang betul-betul berkualiti tinggi. Bukan tu sahaja, vivo V21 ni dilengkapi dengan kamera depan HD 44MP. Memang orang cakap sekali take ja terus letop selfie korang.

Kalau korang nak tahu, Siri V21 adalah satu-satunya telefon yang dilengkapi dengan kamera Penstabilan Imej Optik (OIS) kamera depan. Best kan kalau vivo V21 ni jadi milik korang!

#V21series ini lebih fokus kepada fotografi malam melalui kamera depan yang ditingkatkan sepenuhnya. #V21ArcticWhite ni juga adalah telefon pintar pertama di dunia dengan ciri 44MP OIS Night Selfie.

Dengan penambahan Dual Selfie Spotlight di skrin depan akan menjadikan gambar selfie korang lebih jelas dan tajam walaupun korang selfie dalam suasana redup dan gelap #ForYourBestMoments.

Teknologi yang ada pada telefon pintar berukiran 7.39mm dengan ketebalan 177g ini menawarkan korang 8 + 3GB Extended RAM yang akan memberi tambahan kebebasan untuk menjalankan lebih banyak aplikasi dan pengalaman melayari yang lebih pantas.

vivo V21 #ArcticWhite ni juga dilengkapi dengan ROM 128GB. Jadi ruang simpanan dalam phone korang nanti akan lebih besar dan ia juga mempunyai bateri 4,000mAh.

vivo V21 Arctic White Special Edition boleh didapati di semua kedai konsep vivo, pembekal rasmi vivo, vivo E-store dan kedai dalam talian vivo di Shopee dan Lazada mulai sekarang.

Kalau korang beli vivo V21 Arctic White Special Edition dari sekarang hingga 31 Julai 2021 korang boleh dapat hadiah eksklusif di E-Store (bernilai RM595) dan di Shopee dan Lazada (bernilai RM445) . Setiap pembelian vivo V21 Arctic White Edisi Khas akan hadir dengan jaminan lanjutan 1 tahun, 1 tahun skrin perlindungan bernilai RM399, dan Pengering Rambut Khind secara PERCUMA.

Tapi kalau beli di E-store, korang akan dapat 1 power bank. Kiranya kalau beli di E-store vivo lagi banyak lah hadiah yang korang dapat.

Jadi jangan buang masa lagi, ni peluang untuk korang grab vivo #V21ArcticWhite. Nak selfie cantik dan on point vivo V21 lah penyelamatnya.


Tasha Shilla Jadi Makin Sensitif Lepas Bersalin

Selamat menimang cahaya mata sulung pada April lalu, baru-baru ini pelakon Tasha Shilla berkongsikan pengalamannya menjalani tempoh berpantang menerusi program bual bicara di TV3.

Menurut Tasha, dia berdepan situasi dimana emosi mudah sensitif sepanjang tempoh kehamilan serta ketika berpantang. Ujarnya, meskipun sudah bersalin, emosinya sensitif dan senang menangis.

“Saya berasa lebih sensitif, kalau ada apa-apa sahaja yang berlaku mesti saya akan rasa cepat tersentuh sebab ada naluri seorang ibu.

“Tambahan pula kalau bab anak, memang akan cepat sensitif sebab kita nak semua yang terbaik untuk anak kita. Perasaan sensitif itu masih ada walaupu dah bersalin, sikit-sikit rasa nak nangis,” katanya.

Hampir tiga bulan menimang cahaya mata, pelakon berusia 34 tahun itu akui sangat gembira dan seronok sepanjang proses kehamilan sehingga bergelar ibu.

“Sejujurnya, saya punya proses dari awal mengandung, bersalin dan berpantang saya berasa sangat gembira dan seronok.

“Saya bersyukur sebab suami sayaa banyak membantu saya dari segi untuk menguruskan saya dan anak saya. Dia sangat memainkan peranan sebagai suami, jadi saya punya perjalanan untuk menjadi ibu ni Alhamdulillah, semuanya seronok,” katanya.

Terdahulu, Tasha dan Atiq mendirikan rumah tangga pada 28 Februari tahun lalu selepas lima hari mengikat tali pertunangan.


Rita Rudaini Bengang Warga Emas Dipaksa Vaksin

Sebelum ini pernah dituduh sebagai anti vaksin, nampaknya pelakon Rita Rudaini mencetuskan kontroversi lagi apabila berpendapat warga emas tidak sepatutnya dipaksa mengambil vaksin Covid-19.

Menerusi satu perkongsian di Insta Story, Rita tidak bersetuju apabila warga emas dipaksa vaksin sehingga ada yang sudah tua dan disorong menggunakan kerusi roda disuruh mengambil vaksin.

Kata Rita lagi, mengapa warga emas perlu mengambil vaksin sedangkan nak berjalan pun tidak boleh apatah lagi ke luar negara.

Rita turut mempersoalkan tindakan anak-anak yang sibuk mendaftarkan ibu bapa yang sudah uzur untuk mengambil vaksin kerana boleh merisikokan mereka.

Dalam pada itu, Rita turut lantang menjelaskan bahawa tidak semestinya seseoang itu tidak mahu divaksin bermakna dia adalah anti vaksin kerana itu adalah hak masing-masing.

Seperti sudah disangka, kenyataan Rita itu tular di media sosial dan menerima kecaman hebat yang kurang senang dengan pendapatnya itu.

Kata netizen vaksin bukan hanya untuk bercuti semata-mata tetapi warga emas perlu divaksin kerana mereka berisiko tinggi jika dijangkiti Covid-19.

Tidak hanya berdiam diri, Rita menafikan tuduhan bahawa dia adalah antivaksin. Ujarnya, jika dia anti vaksin sudah pasti anak-anaknya tidak divaksin ketika kecil.

“Vaksin ni pun belum lagi kelulusan lagi dan masih under trial sampai 2023. Kalau aku antivaksin, tak ada aku pi cucuk vaksin anak-anak aku dulu dan aku pun di vaksin masa kecil.

“Tak payah gigih nak kumpul dosa kering. Banyak baca info dekat @ppim.offical. Ada ubat yang lebih baik yang dah terbukti dekat negara luar. Cuba banyak baca, jangan dok himpun orang ajak ngumpat,” tulisnya.


Aeril Zafrel, Wawa Zainal Buka Food Bank Bantu Golongan Memerlukan

Susulan pelaksanaan Perintah Kawalan Pergerakan (PKP), ramai yang terjejas apabila hilang punca pendapatan dan ada yang terputus bekalan makanan sehingga terpaksa meminta bantuan.

Terkesan dengan nasib menimpa rakyat Malaysia, pasangan selebriti Aeril Zafrel dan Wawa Zainal, turut menghulurkan bantuan dengan membuka foodbank bagi mereka yang memerlukan.

BACA: “Kalau Nak Tahu, Di Rumah Saya Yang Manja” – Aeril Zafrel

Aeril menyeru mana-mana individu dan golongan memerlukan boleh mendapatkan barangan makanan asas dan keperluan harian itu di Pejabat Urusan Wawa Cosmetics, Bandar Baru Bangi, Selangor.

Berharap dapat membantu mereka yang kesusahan, Aeril berkata antara barangan keperluan disediakan adalah beras, gula, tepung, Milo, sardin dan banyak lagi.

“Alhamdulillah, semalam saya ada buat di sekitar Kuala Lumpur. Hari ini saya buat di kawasan sini pula. Saya dan Wawa menjemput kepada semua yang memerlukan untuk datang saja ambil.

“Saya tahu pada saat ini memang ramai yang berada dalam keadaan susah, jadi diharap ‘food bank’ ini sedikit sebanyak dapat membantu mereka.

“Dalam masa sama, jika ada antara mereka dalam kalangan pelanggan Wawa Cosmetics yang memerlukan, saya harap mereka sudi datang. Kami ingin berkongsi rezeki pada semua. Semoga ini dapat memberi manfaat,” katanya.

Dalam pada itu, Aeril dan Wawa merancang untuk membuka food bank di lokasi lain selepas ini. Katanya lagi, dia juga turut menghulurkan sumbangan kepada mereka yang menghubungi melalui Instagram.

“Insya-Allah, ‘food bank’ ini kami rancang nak buat di kawasan lain pula. Cuma, kalau yang hari ini tak habis, esok kami buka lagi. Memang nak habiskan dan berikan pada orang ramai yang memerlukan.

“Selain itu, ada ramai juga mesej peribadi (DM) di Instagram yang memerlukan bantuan kewangan. Itu saya dan Wawa ada hulurkan sumbangan juga. Insya-Allah, kami bantu mana yang kami termampu,” katanya.


Dituduh Kaki Sondol, Fiza Halim Buat Laporan Polis

Baru-baru ini kecoh di laman Twitter apabila seorang wanita dikatakan bekas adik ipar Fiza Halim menuduh pelakon itu kaki sondol dan mata duitan serta mendedahkan satu demi satu cerita.

Selepas empat hari berdiam diri, Faza berkata dia terpaksa mengunci mulut selepas dinasihatkan oleh polis supaya tidak membalas atau menjawab apa-apa pertanyaan.

BACA: Bekas Adik Ipar Tuduh Fiza Halim Kaki Sondol, Mata Duitan?

“Apa yang boleh saya beritahu di sini, selama empat hari saya berdiam diri tak nak ulas apa-apa sebab pihak polis arahkan supaya tidak membalas atau menjawab apa-apa pertanyaan.

“Hal ini kerana segala kiriman mesej dan komen yang saya dapat selama empat hari ini telah dipantau oleh SKMM dan polis. Semua masih lagi dalam siasatan. Akaun saya ini pun dah dirujuk ke bahagian yang berwajib,” tulisnya.

Kata Fiza lagi, semua mesej dan komen bebaur hinaan yang diterimanya selama empat hari lalu sudah pun sampai ke tangan SKMM untuk disiasat oleh pihak polis.

“Jadi bersiap sedialah ya semua yang pernah hantar mesej dan komen kepada saya. Akan disoal siasat. Tak mahu cakap banyak, kita tunggu dan lihat saja,” katanya.

Terdahulu, wanita dikenali sebagai Afrina, dia mendakwa Fiza homewrecker dan penyondol apabila mendedahkan pelakon itu menjalin cinta dengan abangnya, Aizat ketika itu masih suami orang dan nikah secara senyap.


Ifa Raziah Nafi Pilih Vaksin, Hanya Pfizer Sesuai Dengan Penyakitnya

Sejak semalam hangat diperkatakan apabila ada netizen mendakwa seorang artis ‘demand’ hanya mahu dicucuk vaksin Pfizer dan tidak mahu vaskin lain apabila sampai di PPV.

Menafikan dakwaan netizen yang menuduhya memilih vaksin, pelakon Ifa Raziah berkata berlaku salah faham di Pusat Pemberian Vaksin Pusat Pameran dan Perdagangan Antarabangsa Malaysia (MITEC).

BACA: Artis Demand Dicucuk Vaksin Pfizer Sebab Nak Ke Luar Negara

“Miss Diva terpaksa cancel (batalkan) vaksin hari ini kerana tidak dapat suntikan Pfizer di Pusat Pameran dan Perdagangan Antarabangsa Malaysia (MITEC). Bukannya mengada-ngada tak mahu ambil vaksin,” tulisnya.

Menerusi satu perkongsian di Instagram, Ifa berkata dia bukan sengaja berbuat demikian tetapi keputusan itu dibuat selepas merasakan vaksin Pfizer sahaja yang sesuai dengan penyakit dihidapinya.

“Itu hak kita nak ambil atau tak walaupun sudah disediakan oleh kerajaan Malaysia dalam aplikasi MySejahtera.

“Cuma, setahu saya kalau di MITEC, mereka akan dibekalkan dengan vaksin jenis Pfizer. Tapi bila saya sampai, lain pula jadinya. Nak Pfizer tapi diberi Sinovac,” katanya.

Tidak mendedahkan penyakit yang dihidapinya, Ifa berkata doktor yang bertugas di PPV berkenaan turut mengeluarkan surat sebagai rujukan untuknya agar mendapatkan vaksin bersesuaian sahaja.

“Bukanlah nak kata vaksin lain tu tak okey dan Pfizer saja yang paling bagus. Tapi untuk kes macam saya ni, penyakit yang saya ada, cuma Pfizer sahaja yang sesuai.

“Ini bukan soal nak ke luar negara ke apa ke. Sama sekali tidak. Kalau cucuk 10 dos Pfizer sekali pun, bukan boleh terbang dan pergi luar negara sekarang pun,” katanya.

Perkongsian Ifa itu mendapat pelbagai reaksi daripada netizen yang tidak bersetuju dengan kenyataannya itu. Difahamkan perkongsian tersebut telah pun dipadam selepas beberapa jam dimuat naik.


Serina Redzuawan Bangga Suami Dapat Penghargaan Tugas Cemerlang

Menerusi satu perkongsian di Instagram, pelakon Serina Redzuawan meluahkan rasa bangga dengan pencapaian suaminya, Meor Mohammad Aidid Meor Jamaluddin yang menerima penghargaan atas khidmat cemerlangnya.

Dalam entri tersebut, Serina turut memuat naik gambarnya bersama suami yang lengkap berpakaian seragam polis berserta ucapan istimewa. Serina berkata disebalik kejayaan seorang leaki pasti ada wanita bergelar ibu dan isteri di belakangnya yang sentiasa mendoakan mereka.

BACA: “Saya Berhak Untuk Bahagia, Syukur Sudah Keluar Dari Hidupnya” -Suami Serina

“Tahniah suamiku tersayang, terima sijil penghargaan tugas cemerlang! Di mana ada kejayaan seorang lelaki pasti ada wanita di belakangnya, iaitu Ibu dan isteri yang sentiasa mendoakan keselamatan serta kejayaan mereka,” katanya.

Kata Serina lagi, tugas suaminya dan semua anggota polis sangat mulia kerana bertugas demi keselamatan rakyat dan akan sentiasa memberikan sokongan.

Menerusi ruangan komen, Serina memberitahu suaminya menerima penghargaan berkenaan selepas berjaya dalam misi risikan dalam menumpaskan penjenayah. Perkongsian Serina itu mendapat pelbagai reaksi daripada netizen yang mengucapkan tahniah kepada suami pelakon itu.

Terdahulu, perkahwinan kedua Serina itu mencetuskan kemarahan bapanya, Datuk Chef Wan yang mendakwa tidak mengetahui tentang pernikahan anaknya itu.

Sebelum ini, Serina berkahwin dengan Salahudin Ghafar pada 1 Januari 2010, bagaimanapun mereka bercerai 1 Ogos 2017 selepas tujuh tahun mendirikan rumah tangga.


Artis Demand Dicucuk Vaksin Pfizer Sebab Nak Ke Luar Negara

Umum mengetahui, ketika ini sedang berlansung program vaksinasi di seluruh Malaysia. Malah, rata-rata selebriti giat memuat naik video mereka divaksin untuk memberi kesedaran kepada orang ramai tentang pentingnya mengambilan vaksin.

Bagaimanapun, ada cerita tak sedap di dengar apabila di laman Twitter, seorang netizen mendedahkan seorang artis ‘demand’ hanya mahu dicucuk vaksin Pfizer sahaja dan tak mahu jenis lain.

Dakwa netizen itu lagi, artis berkenaan sudah pun tiba di Pusat Pemberian Vaksin (PPV) namun tidak mahu dicucuk kerana hanya mahukan vaksin Pfizer sahaja kerana mahu ke luar negara.

Kurang senang dengan situasi tersebut, netizen itu berharap artis berkenaan akan mendapat suntikan tahun depan dek kerana sikapnya itu.

Perkongsian individu tersebut mendapat pelbagai reaksi daripada netizen yang tertanya-tanya siapakah artis berkenaan. Malah, ada yang memberikan komen sindiran, adakah artis berkenaan pasti selepas mendapatkan vaksin Pfizer dia sudah boleh ke luar negara.

Diruangan komen, rata-rata netizen mahukan individu berkenaan mendedahkan artis yang dimaksudkan. Namun, ada beberapa netizen seolah memberikan ‘hint’ siapakah artis berkenaan.


Arwah Benjy Khatam Al-Quran, Dekatkan Diri Dengan Allah Dalam Penjara

Hari ini industri hiburan tanah air menerima berita duka apabila pelakon berbakat besar, Benjy Ibrahim dilaporkan meninggal dunia di hospital di Medan, Indonesia.

Pelakon dan pengarah, Ellie Suriaty amat bersedih di atas pemergian rakan baiknya itu namun reda Allah lebih menyayanginya. Bagaimanapun, Ellie sedih tidak dapat menghulurkan bantuan kepada arwah Benjy sejak kebelakangan ini.

“Arwah Benjy beritahu saya keadaannya batuk hingga keluar darah. Jadi, saya mengirimkan sedikit bantuan kewangan setiap bulan, cuma saya tidak dapat membantu sejak kebelakangan ini. Ini kerana saya tidak mempunyai banyak ‘job’ sejak pandemik COVID-19 menular, tahun lalu.

“Saya sedih, apatah lagi, memikirkannya arwah akan disemadi di Medan, Indonesia sekiranya meninggal dunia. Mendengar berita pemergiannya membuatkan hati saya remuk.

“Arwah menghubungi saya, minta ampun dan minta halalkan segala-galanya, minggu lalu. Saya tidak sangka itu petanda arwah akan pergi,” katanya kepada BH Online.

Sudah menganggap Benjy sebagai adik, Ellie berkata dia sudah berjanji dengan arwah akan menjemputnya di Medan untuk dibawa pulang ke Malaysia apabila dibebaskan kelak.

“Arwah seperti adik saya. Bagaimana saya menyayangi arwah ibunya, begitu juga sayang saya pada arwah. Arwah ibunya banyak membantu membentuk saya dalam menghidupkan karakter lakonan.

“Besar harapan saya melihat arwah memulakan kehidupan baharu apabila dibebaskan. Saya juga mahu arwah membuat kemunculan semula dalam industri lakonan, namun, hasrat saya tidak kesampaian,” katanya.

Menurut Ellie lagi, dia sentiasa memberikan kata semangat kepada arwah yang sudah menjalani hukuman penjara tiga tahun. Ujarnya, arwah banyak habiskan masa dengan melakukan amal ibadah di penjara.

“Alhamdulillah, arwah banyak berubah dan menghabiskan masa mendekatkan diri dengan Allah SWT. Arwah beritahu sudah khatam al-Quran, bersolat, berpuasa dan sebagainya,” katanya.

Allahyarham Benjy atau nama sebenarnya, Khaeryll Benjamin Ibrahim, 43, menghembuskan nafas terakhir akibat serangan asma di Hospital Royal Prima, Medan, jam 11 pagi tadi.

Arwah Benjy sedang menjalani hukuman selama 11 tahun, tiga bulan di Penjara Tanjung Gusta atas kesalahan memiliki dadah sejak 2017.


Nia Ramadhani Menangis Mohon Maaf Ambil Syabu

Baru-baru ini hangat diperkatakan mengenai selebriti terkenal Indonesia Nia Ramadhani bersama suaminya, Ardi Bakrie yang ditahan polis atas tuduhan penyalahgunaan dadah jenis syabu.

Malah, Nia juga mengakui sudah mengambil dadah sejak lima bulan lalu. Terbaru, Nia bersama suaminya tampil memohon maaf dalam sidang media di Balai Polis Metro Jakarta Pusat, semalam.

BACA: Nia Ramadhani, Suami Mengaku Ambil Syabu Sejak Lima Bulan Lalu

Dalam sidang media tersebut, Nia tertunduk dan menangis teresak-esak serta menyesal di atas perbuatannya itu. Malah, dia mengakui sepatutnya menjadi contoh baik memandangkan dia merupakan public figure.

“Dengan kerendahan hati saya memohon maaf perbuatan ini kepada semua pihak khususnya keluarga, sahabat yang sudah menaruh kepercayaan kepada saya.

“Saya Nia Ramadhani Bakrie mengaku bahawa apa yang saya lakukan tidak sepatutnya menjadi contoh yang baik kepada orang awam. Saya seharusnya memberikan contoh yang baik untuk anak dan orang-orang di sekeliling saya,” katanya.

Dalam pada itu, Nia turut memohon maaf kepada kedua ibu bapanya serta keluarganya dan berharap mendapat keampunan daripada Allah.

“Saya berharap melalui penyataan saya ini biasa dibukakan pintu maaf yang sebesarnya dari semua pihak terutama orang tua saya dan keluarga besar saya, terutama anak-anak saya, terutama pengampunan dari Allah,” katanya.


Amelia Handerson Bahagia Hidup Solo, Sikit Pun Tak Rasa Sunyi

Pernah gagal dalam perkahwinan pada 2018, ianya bukan perjalanan mudah buat pelakon cantik Amelia Handerson. Bagaimanapun, Amelia berjaya keluar daripada perasaan duka dan kecewa.

Meskipun kini kembali solo, namun pelakon berdarah campuran Sri Lanka-Scotland ini bahagia melayari kehidupannya kini tanpa komitmen

“Saya seronok melayari kehidupan sekarang sebab saya tak perlu nak fikir apa-apa masalah. Lagipun jadual kerja saya sentiasa padat dan ada saja perancangan baharu yang saya ingin lakukan.

“Masa yang terluang saya isi dengan perkara yang menyeronokkan seperti membuat panggilan video dengan rakan-rakan, bermain TikTok serta meluangkan waktu bersama keluarga,” katanya.

Dalam pada itu, Amelia berkata dia sedikit pun tiada rasa sunyi tiada pasangan dan belum terfikir lagi untuk memberi komitmen atau menjalin hubungan dengan mana-mana lelaki.

“Saya gembira dengan kehidupan sekarang dan tiada sedikit pun perasaan sunyi. Saya ada kawan-kawan yang sangat menyokong dan akan memastikan saya berada dalam keadaan yang baik.

“Buat masa ini, saya belum terfikir untuk ada sebarang komitmen dengan mana-mana lelaki. Saya selasa dengan kehidupan solo ini,” katanya.

Terdahulu, Amelia mendirikan rumah tangga bersama Tunku Harun yang juga anak saudara Sultan Kedah pada 2015, namun pada 2018 Amelia mengaku sudah pun bercerai.


Benjy Meninggal Dunia Di Medan

Pelakon Benjy Ibrahim yang juga anak kepada aktres Allahyarham Azean Irdawaty menghembuskan nafas terakhir di sebuah hospital di Medan, Indonesia, pagi tadi.

Berita pemergian Benjy atau nama sebenarnya, Khaeryll Benjamin Ibrahim itu dimakluman oleh bapanya, Khairil Anwar Zainal Muktar Rashidi.

“Ben meninggal dunia di sebuah hospital di Medan akibat serangan asma, hari ini,” katanya dalam mesej yang dikirimkan menerusi aplikasi WhatsApp.

Pada 2017, Benjy dijatuhi hukuman penjara 11 tahun di Indonesia atas kesalahan cubaan menyeludup dadah jenis syabu. Terdahulu, keadaan Benjy sudah terganggu akibat penyakit asma kritikal dan batuk tanpa henti.


“Anak Saya Buta & Autisme, Dia Sendiri Minta Suapkan Makanan”

Sejak semalam kisah pemain dram Caliph Buskers, Fendy Adlun menjadi perhatian ramai yang kini kesusahan selepas setahun lebih bergantung dengan wang simpanan untuk menyara kehidupan bersama anak perempuannya.

Kisah Fendy itu turut mendapat perhatian Menteri Pembangunan Wanita Keluarga Dan Masyarakat, Datuk Seri Rina Harun yang mengunjungi kediaman Fendy untuk menghulurkan bantuan.

BACA: Fendy Caliph Buskers Minta Rumah PPR, Tak Mampu Bayar Sewa Rumah

Bagaimanapun, kunjungan Rina itu menguncang kecaman netizen apabila dikatakan tidak mematuhi SOP apabila menyuapkan makanan kepada anak Fendy, Nur Azaela Zafirah yang juga merupakan kanak-kanak istimewa.

Tampil menjelaskan mengenai perkara itu, Fendy berharap orang ramai memahami keadaan anaknya yang cacat penglihatan dan mengalami masalah autisme.

“Anak saya ni buta dan autisme, dia ni mudah mesra dengan orang. YB Rina hanya menyantuni anak saya dan bagi saya tak ada salah pun.

“Dia sendiri minta suapkan makanan tu untuknya, budak autisme ni lain tau. Apabila dia selesa dengan orang dia nak macam-macam. Jadi kita tak boleh harap dia faham seperti mana kita faham,” katanya.

Dalam pada itu, Fendy berkata anaknya itu sentiasa mahukan perhatian daripada orang terdekat dengannya dan mahu permintaannya dituruti jika sudah selesa dengan orang berkenaan.

“Kalau kanak-kanak normal senang nak explain, tapi anak saya ni lain, kena layan dia dan meraikan dia. Jika apa yang dia nak tu tak dapat, dia akan mengamuk dalam keadaan yang terkawal,” katanya.


Atikah Suhaime Pelik Kurang Dapat ‘Like’ Walaupun Ada 1 Juta Followers

Menerusi satu perkongsian di Insta Story, pelakon Atikah Suhaimie meluahkan rasa pelik perkongsian foto dan video di Instagram kurang mendapat samabutan.

Atikah berkata dia mempunyai 1 juta pengikut tapi perkongsiannya kurang mendapat ‘like’ serta tertanya-tanya adakah ianya disebabkan kandungan dikongsikannya tidak menarik.

“Instagram nampak sedikit pelik sebab saya mempunyai sejuta followers tapi dimana semua likes dan viewers? Bolehkan seiapa beritahu saya apa sebenarnya yang terjadi,” katanya.

Kata Atikah lagi, dia tidak pernah membeli pengikut serta mempersoalkan adakah mungkin kerana dia tidak memuat naik video TikTok atau perlu memuat naik aksi comel di media sosial.

“Nampak macam saya membeli followers padahal saya memperolehnya selama sembilan tahun saya berada dalam industri atau mereka semua ghost followers.

“Adakah disebabkan tak buat TikTok atau sebab saya jarang kongsi video atau adakah pengikut mahu saya untuk sentiasa comel 24 jam?” katanya.

Perkongsian Atikah itu mendapat reaksi daripada rakan artis, Afifah Nasir yang mengatakan bahawa rakyat Malaysia tidak menghargai bakat dan lebih gemar dengan video yang tidak berpendidikan.

“Kesian sungguh awak, sedih tapi benar engagement awak akan menjadi tinggi jika berkongsi video tiktok menari dengan mendedahkan aset. Orang kita suka perkongsian yang tidak berpendidikan dan bakat tidak dihargai di Malaysia,” tulisnya.


Zarina Anjoulie, Zoey Rahman Bercinta?

Baru sahaja dua bulan bercerai, hangat diperkatakan apabila pelakon Zarina Anjoulie dikatakan bercinta dengan pelakon Zoey Rahman.

Timbul spekulasi dikalangan netizen apabila kedua mereka dilihat rapat dan sering membuat Instagram Live bersama. Malah, Zarina juga dilihat ada memuat naik foto bersama Zoey dengan emoji ‘cinta’.

Dalam pada itu, apabila ditanya mengenai hubungannya dengan Zarina, Zoey mereka sedang mengenali hati masing-masign. Kata Zoey lagi, dia sudah mengenali Zarina sejak tahun 2010.

“Ketika itu kami cuma kawan biasa dan tak rapat pun. Kemudian, masing-masing terputus hubungan. Kami berjumpa semula awal tahun ini di sebuah klinik rawatan kecantikan. Itu pun secara kebetulan. Sejak itu, kami mula berhubung semula sampai sekarang.

“Kalau ditanya adakah kami bercinta, apa boleh dikatakan kami sedang berkawan dan mengenali hati budi,” katanya kepada Harian Metro.

Kata Zoey, sejak hubungan mereka diperkatakan dia menerima banyak mesej daripada netizen yang suka namun ada yang mengecamnya apatah lagi Zarina pernah dua kali berkahwin.

“Ramai suka dan ramai juga kecam sebab orang ingat dia lebih berusia daripada saya selain status ibu tunggal dan pernah berkahwin dua kali. Ramai anggap dia negatif dan suruh saya bimbing dia kerana beberapa kontroversi yang mengaitkan dirinya sebelum ini.

“Sebenarnya dia ‘gila-gila’. Orang juga tak nampak kebaikan dirinya. Dia selalu bagi orang makan, berikan bantuan barangan dan banyak lagi. Berbanding mereka yang berimej Islamik tapi bersikap sebaliknya.

“Kita ini manusia biasa, jangan menilai orang berdasarkan apa yang nampak. Kita tidak tahu pengakhiran hidup macam mana. Setiap orang ada fasa jahat, baik, jatuh dan bangun. Orang boleh berubah bila-bila masa saja. Sejujurnya, saya tak mampu puaskan hati semua. Mana yang suka, terima kasih. Jika sebaliknya, itu pilihan masing-masing,” katanya.

Dalam pada itu, Zoey menafikan hubungan rapatnya dengan Zarina itu hanya gimik semata-mata untuk melariskan produknya Mikaseries kerana jenamanya itu sudah popular.

“Pemasaran, gimik, bukan sama sekali. Saya ada banyak klien profesional. Takkan saya nak buat gimik bukan-bukan. Jadi saya kena profesional.

“Lagi pun kerjasama saya dengan syarikat besar itu sudah ada syarat ditetapkan. Cumanya, apabila perkara ini tular sedikit sebanyak meningkatkan jenama produk saya. Kalau saya nak tumpamg populariti dia, jenama Mikaseries sudah popular dulu,” katanya.


Fendy Caliph Buskers Minta Rumah PPR, Tak Mampu Bayar Sewa Rumah

Hampir kesemua wang simpanannya digunakan untuk menyara kehidupan bersama seorang anak, pemain dram Caliph Buskers, Fendy Adlun berkata sudah setahun lebih dia bergantung pada duit simpanannya.

Menurut Fendy, jika sudah kehabisan duit, dia terpaksa pulang ke kampung halamannya di Perak. Tidak hanya berpeluk tubuh, Fendy membuat persembahan melalui online untuk dapatkan bantuan.

“Hampir tiga bulan saya dah macam nyawa-nyawa ikan. Sudah hujung-hujung sebab terdesak sangat. Duit simpanan dah habis, setahun lebih saya survive gunakan duit simpanan.

“Sampai satu tahap saya rasa dah tak boleh, kena buat sesuatu. Itu yang saya buat video untuk dapatkan bantuan,” katanya kepada mStar.

Dalam pada itu, Fendy berkata tujuan dia memuat naik video di Facebook adalah untuk meminta bantuan rumah mampu milik daripad pihak berwahib kerana tidak mampu untuk membayar sewa yang mahal.

“Saya fikir kalau tak dapat nak survive dekat sini mungkin saya akan balik kampung dan tunggu sampai keadaan baik semula.

“Saya tak ada bantua, bulan depan adalah bulan terakhir saya duduk di rumah ni sebab tak boleh bayar. Saya pindah sini bulan April dan tinggal berdua dengan anak. Alhamdulillah bab makanan memang tak terputus tapi masalah nak bayar sewa rumah dan utiliti,” katanya.

Terdahulu, Fendy berkahwin dengan seorang lagi anggota Caliph Buskers iaitu Nadira Rubin pada Mei 2014, namun bercerai pada 2018. Pasangan itu dikurniakan seroang cahaya mata kini berusia 6 tahun.


Shuk Sahar Sangsi Isteri Izin Kahwin Lagi, Risau Ada Maksud Tersirat

Minggu lalu, hangat diperkatakan mengenai rumah tangga pelawak popular Shuk Sahar yang dikatakan kembali bergolak apabila isterinyanya mendedahkan mengenai wanita yang sering menggangu rumah tangga mereka.

Malah, Rossalennah Natassyiah turut mendedahkan bahawa dia mengizinkan suaminya itu untuk berkahwin lain namun wanita itu supaya menerima keluarganya jika mahu berkahwin dengan suaminya.

Mengulas mengenai kebenaran isterinya berkahwin lain itu, Shuk berkata dia tidak akan mengambil kesempatan serta perlu berfikir secara rasional mengenai perkara itu.

“Apabila isteri izinkan tu, kena tahu dia betul-betul izin atau macam mana. Kena ambil tahu konteks. Jadi saya tak akan ambil kesempatan, apabila isteri cakap begitu maka saya sendiri kena fikir daripada semua aspek, ” katanya kepada mStar.

Dalam pada itu, Rossa berkata dia terbaca mesej perbualan antara Shuk dan seorang wanita yang dikenali di telefon bimbit suaminya kemudian bertindak memuat naik di media sosial.

“Mesej tu ada yang baru dan lama… lepas tu saya post di media sosial. Masa tu emosi terganggu dan dalam keadaan marah. Saya nampak mesej tu dalam telefon Shuk,” katanya.


Bekas Adik Ipar Tuduh Fiza Halim Kaki Sondol, Mata Duitan?

Rumah tangga yang dibina hanya mampu bertahan selama empat tahun, sebelum ini pelakon Fiza Halim mengesahkan sudah pun bercerai buat kali ketiga pada Julai tahun lalu.

Fiza berkata dia mengambil masa untuk kongsikan mengenai perceraian ketiga dengan suaminya Aizat Al Jefri kerana pasti akan ada yang memandang serong.

BACA: Tiga Kali Kahwin Gagal, Fiza Halim Tergamam Dilamar Lelaki VIP

Tiada angin tiada ribut, terbaru muncul dakwaan daripada seorang wanita dikatakan bekas adik ipar Fiza yang mendedahkan punca pelakon itu dan abangnya bercerai.

Menurut wanita dikenali sebagai Afrina, dia mendakwa Fiza homewrecker dan penyondol apabila mendedahkan pelakon itu menjalin cinta dengan abangnya, Aizat ketika itu masih suami orang dan nikah secara senyap.

Mendedahkan perkara itu di Twitter, wanita itu turut mendakwa Fiza seorang mata duitan dan tidak menghormati keluarga bekas suaminya itu. Dakwa wanita itu lagi, selepas lima bulan berkahwin abangnya mahu berpisah dengan Fiza selepas mengetahui perangai sebenarnya.

Dakwa wanita itu lagi, selepas daripada pulang bercuti bersama keluarga, abangnya terus hilangkan diri selama setahun lebih. Ketika itu panggilan telefon tidak dijawab malah tidak jumpa dengan anak bersama bekas isterinya.

Tidak hanya setakat itu, wanita itu mendakwa Fiza memfitnah bekas ibu mertuanya menyihirkan dirinya sebaliknya pelakon itu yang mahu memisahkan bekas suami dengan ibunya.

Dakwa wanita itu lagi, Fiza banyak mengeluh dan memburukkan suami sendiri berikutan abangnya tidak dapat bekerja selama tiga bulan susulan pandemik melanda.

Meskipun berdepan kesusahan, wanita itu mendakwa ibunya yang juga ibu mertua Fiza banyak membantu sehingga memberikan duit belanja kepadanya meskipun sebelum ini dituduh macam-macam.

Bagaimanapun, setakat ini masih tiada penjelasan lanjut daripada Fiza mengenai dakwaan tersebut yang sedang hangat diperkatakan di media sosial.


“Saya & Mama Adalah Dua Individu Berbeza”

Ketika jutawan komestik Dato Seri Vida dikecam susulan isu bendera putih, anaknya, Cik B menerima pujian ramai apabila menghulurkan bantuan kepada mereka yang memerlukan.

Seperti sudah dijangka, Cik B juga turut menerima komen daripada netizen berhubung isu ibunya. Menerusi satu entri di Twitter, Cik B ada memuat naik komen netizen mengenai perkara itu.

BACA: Guna Duit Sendiri, Cik B Cari Rumah Bendera Putih Beri Bantuan

Tampil mengulas kritikan netizen itu, Cik B berharap netizen faham bahawa dia dan ibunya adalah dua individu berbeza. Ujarnya. ibunya berhak ada pandangannya sendiri namun tidak bermakna mereka berkongsi pendapat yang sama.

Kata Cik B lagi, dia menyifatkan ibunya seorang wanita yang sangat hebat dan sentiasa menghormati ibunya.

Perkongsian Cik B itu mendapat pelbagai reaksi daripada netizen yang memuji jawapan matang gadis berusia 16 tahun itu. Serta berani bersuara mengenai isu melibatkan ibunya.

Dalam pada itu, netizen berkata di sebalik keperibadian Cik B hebat adalah disebabkan didikan hebat daripada ibunya. Tidak kurang juga, ada yang mengatakan tidak sepatutnya membabitkan Cik B dalam kontroversi ibunya


“Yang Hanya Pandai Menghentam Tu, Harap Anda Pun Bantu Sekali”

Beberapa hari lalu, jutawan terkenal Datuk Seri Vida dikecam hebat susulan kenyataannya meminta mereka yang terjejas supaya berusaha daripada bergantung dengan bantuan bendera putih sahaja.

Bagaimanapun, Vida menegaskan dia tidak menghalang bantuan bendera putih dan kenyataannya itu adalah untuk memberi semangat kepada mereka di luar sana untuk berusaha mengubah nasib hidup.

Menerusi perkongsian terbaru, Vida mendedahkan dia sudah banyak kalu membantu mereka yang memerlukan tetapi dia hanya menghantar kumpulannya untuk uruskan misi bantuan berkenaan.

Dalam pada itu, Vida turut berkata dia berharap mereka yang mengutuknya turut menghulurkan bantuan kepada mereka yang memerlukan daripada menghentam dirinya sahaja.

“Saya pun dah lupa ini trip ke brapa dah sebelum ni saya hanya hantar team saya sahaja. Rezeki Dari Allah kepada saya , saya agih agihkan. InsyaaAllah.

“Kepada sesiapa yang mengutuk / Menghina saya . Yang kononnya berlumba lumba nak jadi hero? Hanya pandai menghentam tu harap anda pun sama sama membantu okay,” tulisnya.

Menerusi posting tersebut, Vida turut memuat naik fotonya bersama-sama barang keperluan yang akan diagihkan kepada mereka yang memerlukan.


Ruhainies Maafkan Individu Yang Pernah Kutuk Dirinya

Baru-baru ini, menerusi satu perkongsian di Insta Story, pelakon Ruhainies memberitahu dia memaafkan mana-mana individu yang pernah mengumpat atau mengutuk dirinya.

Ruhainies berkongsikan perkara itu apabila dia menerima mesej daripada seorang netizen di Instagram yang memohon maaf kerana pernah mengumpat tentang dirinya sebelum ini.

Menerusi mesej yang dihantar, individu tersebut berkata dia meminta maaf selepas mengetahui makna istilah ghibah atau mengumpat.

“Assalamualikum puan, saya baru lepas faham tentang ghibah atayu mengumpat. Jadi sekiranya saya ada mengumpat puan, minta dihalalkan (dimaafkan) ya,” tulisnya.

Dalam pada itu, Ruhainies mengakui dia sering menerima mesej permohonan maaf daripada individu yang bercakap buruk mengenai dirinya dan sentiasa memaafkan mereka yang berbuat demikian.

“Pada sesiapa yang pernah kuruk atau mengata saya tu dan meminta maaf, saya maafkan. Untuk yang pernah mengata tapi tidak meminta maaf pun saya maafkan juga,” katanya.

Bagaimanapun, kapsyen Ruhainies menjadi perhatian dimana pelakon itu sempat berseloroh tidak dapat menerima apabila individu berkenaan memanggilnya ‘puan’ sedangkan dia masih belum berkahwin.


Tak Pernah Putus, Bantuan Berterusan Lapangkan Hati Kami!

‘Usia’ COVID-19 yang bermastautin di negara kita ini hampir mencecah dua tahun dan sejak ketibaannya, ia memberikan kesan yang mendalam dalam corak kehidupan kita, jauh berbeza daripada norma yang diterima.

Kalau diingatkan semula, permulaan pelaksanaan Perintah Kawalan Pergerakan (PKP) pada Mac tahun 2020, disambut dengan perasaan lega oleh majoriti daripada kita kerana kita mahu dilindungi daripada ancaman COVID-19.

Perasaan itu kemudian diganti dengan keresahan apabila PKP menjadi suatu yang berterusan akibat daripada wabak ini yang enggan meninggalkan kita.

Satu persatu masalah timbul dalam kalangan kita kerana ekonomi terjejas akibat daripada pandemik yang terus melanda – hilang pekerjaan, kurang pendapatan, beban semakin membesar dan hutang meningkat – sudah menjadi biasa.

Namun kita masih ada tempat mengadu, kerana kita mempunyai kerajaan yang berperanan bagai ketua keluarga yang prihatin dan mendengar setiap keluhan rakyat. Pelbagai inisiatif diusahakan dan pelbagai pakej bantuan diperkenalkan untuk membantu rakyat dan bagi merangsang sektor ekonomi.

Pada tahun lepas, telah diperkenalkan Pakej Rangsangan Ekonomi Prihatin Rakyat (Prihatin) atau BPN 1.0 dan BPN 2.0, Pelan Jana Semula Ekonomi Negara (Penjana) dan Kerangka Inisiatif Tambahan Pakej Rangsangan Ekonomi Prihatin Rakyat (KitaPrihatin) selain pelbagai usaha di bawah Belanjawan negara 2021.

Tahun ini diperkenalkan pula Pakej Bantuan Perlidungan Ekonomi & Rakyat Malaysia (PERMAI), Program Strategik Memperkasa Rakyat dan Ekonomi (PEMERKASA) yang disambung dengan PEMERKASA+ dan yang terbaru Pakej Perlindungan Rakyat dan Pemulihan Ekonomi (PEMULIH).

Lapan pakej komprehensif membantu rakyat dan merangsang ekonomi ini melibatkan perbelanjaan berjumlah RM38 bilion pada tahun 2020 dan dengan baki suntikan fiskal RM17 bilion yang dibawa ke tahun ini dengan unjuran perbelanjaan lebih besar lagi sebanyak RM45 bilion . Setakat ini sebanyak RM18 bilion dibelanjakan melalui pelbagai inisiatif.

Setiap yang diperuntukkan dan setiap bantuan yang disalurkan, telah dirangka secara menyeluruh, meliputi semua – anda, keluarga anda, rakan-rakan dan jiran – fasa demi fasa.

Mungkin ada daripada anda yang tidak tahu menahu tentang bantuan berterusan kerajaan ini atau tidak tahu cara mendapatkannya ataupun tidak menyedari yang anda juga layak memohon.

Kami dapat menemu bual beberapa individu bertanyakan tentang bantuan berterusan yang diberikan kerajaan ini.

Farah Abdul Aziz, 29 antara salah satu individu dari golongan B40 yang senantiasa peka dengan apa jua pengumuman dan juga bantuan yang ditawarkan kerajaan.

Farah yang masih belum berkahwin mengaku memang terkesan dengan COVID-19 ni. Namun bantuan berterusan daripada kerajaan dalam banyak perkara, telah banyak membantunya.

“Tak dinafikan keadaan sekarang sangat tertekan terutamanya bagi peniaga-peniaga kecil. Lebih-lebih lagi yang hilang kerja dan baru nak mula berniaga.

“Walaupun sangat terkesan, saya sangat bersyukur sedikit sebanyak dengan bantuan berterusan kerajaan membantu kurangkan beban saya dan juga peniaga kecil.

“Dalam masa yang sama, dengan adanya bantuan berterusan membolehkan peniaga cari peluang tambah ilmu untuk pasarkan produk secara online,” katanya.

Bagi Mohd Zamzuri Md Isa, 44, dia yang melakukan kerja kampung dan berkeluarga sangat mengharapkan bantuan dari kerajaan. Dengan gaji yang kecil, sebanyak RM700 sahaja, dia tidak mampu untuk berbelanja bulanan sekiranya tiada bantuan berterusan ini.

“Saya memang tidak tahu berkenaan bantuan yang diberikan kerajaan sekiranya tidak ada maklumat jelas. Alhamdulilah laman web yang diwujudkan kerajaan sangat membantu. Saya tahu jenis dan saluran bantuan yang boleh saya mohon.

“Dengan adanya bantuan seperti PEMERKASA+ dan terbaharu PEMULIH, saya dapat gunakan wang untuk perbeljanjaan keluarga.

Jelas Zamzuri, dia mengharapkan yang kerajaan akan terus menerus membantu golongan yang memerlukan sepertinya.

Seperti yang anda tahu, bantuan dari kerajaan ini tidak terhad kepada golongan B40 sahaja. Malah ianya menyeluruh kepada semua golongan termasuk M40, T40 dan juga merangkumi semua syarikat terutamanya PKS Mikro.


Anzalna Nasir Jual Baju Preloved Anak, Bantu Golongan Memerlukan

Simpati dengan nasib ramai rakyat Malaysia yang terkesan dan terjejas pendapatan susulan pandemik Covid-19, ramai selebriti tampil menghulurkan bantuan.

Termasuklah pelakon Anzalna Nasir yang mempunyai inisiatif sendiri dengan menjual pakaian terpakai anaknya, Mohamad Eidress dan hasil jualan tersebut akan disalurkan kepada mereka yang memerlukan.

BACA: Tengok Meja Penuh Makanan, Anzalna Nasir Sebak Teringat Orang Susah

Menerusi perkongsian di Instagram, Anzalna berkata dia menjual pakaian berjenama anaknya dengan harga berpatutan dan kebiasaannya jualan tersebut akan ‘sold out’ dalam masa 10 minit.

“Di atas permintaan, Anzalna usahakan juga dan dapat kumpul baju-baju Eidrees untuk dijual preloved supaya duit itu sedikit banyak dapat menolong mereka yang memerlukan dan saya tahu followers @prelovedbyeidrees tak sabar! Selalunya upload baju-baju Eidrees tak sampai 10 minit habis dijual,” tulisnya.

Sementara itu, menerusi satu entry Anzalna memaklumkan jualan baju preloved anaknya itu sudah habis terjual dalam masa 5 minit sahaja.


Siti Sarah Dedah Ada Yang Minta Belikan Baju Online & Kerusi Selesa

Penyanyi Siti Sarah meluahkan rasa syukur apabila diberi peluang untuk berkongsi rezeki dan membantu pihak yang memerlukan, namun dia memilih tidak hebahkan perkara itu.

Bagaimanapun, isteri kepada pelawak Shuib itu kesal apabila ada segelintir pihak cuba mengambil kesempatan terhadap bantuan yang dihulurkan termasuk meminta barangan yang tidak kena dengan situasi.

BACA: 6 Tahun Tak Ada Baby, Siti Sarah Lupa Nak Beli Barang Apa

“Contohnya minta belikan baju dalam talian atau kerusi selesa sebab nak bekerja dari rumah. Ada juga kes yang minta bantuan tapi nak barang yang ikut tekak sendiri,” katanya kepada Harian Metro

Dalam pada itu, Sarah turut berharap mereka yang memerlukan bantuan supaya lebih bertimbang rasa serta mengutamakan pihak lain yang lebih memerlukan.

Kasihanlah orang lain yang betul-betul perlukan bantuan. Ada yang sampai makan nasi lauk telur saja, tapi dia tak nak minta bantuan sebab rasa ada ramai lagi yang lebih susah.

“Ini tidak, ada yang cukup makan pakai tempat tinggal segala segi, boleh minta bantuan nak daging macam-macam. Tolonglah jangan ambil kesempatan,” katanya.


Rita Rudaini Dipuji Tak Ajar Anak Lupa Bapa

Baru-baru ini, pelakon Rita Rudaini memuat naik video kenangan sempena ulang tahun kelahiran anak pertamanya yang ke-12, Airit Rayyan Rizqin.

Menerusi video tersebut turut memaparkan gambar Rita bersama bekas suaminya, Aidil Zafuan serta beberapa keping gambar Rayyan bersama bapanya ketika masih kecil.

Rita turut menitipkan ucapan syahdu dan cukup istimewa bahawa anaknya itu adalah cinta pertamanya sehingga ke syurga.

Dalam entri itu, Rita turut mendoakan Rayyan menjadi anak yang soleh, bertanggungjawab dan sentiasa mendoakan buat kedua ibu bapanya.

“Cinta pertama kami…permata pertama kami…syurga kami…sampai bila-bila. Doa mommy,  semoga AIRIT RAYYAN RIZQIN menjadi anak yang baik akhlaknya,bertanggungjwb, anak yangg soleh yang selalu mendoakan mommy dan daddy di setiap sujudmu. Selamat Hari Lahir AIRIT RAYYAN RIZQIN,” tulisnya.

Perkongsian Rita itu mendapat pelbagai reaksi daripada netizen yang sebak melihat kenangan manis Rayyan bersama bapanya walaupun sekejap. Malah, ramai mengagumi dengan semangat Rita yang tabah membesarkan anak-anaknya sendirian.

Rita mendirikan rumah tangga bersama pemain bola sepak negara, Mohd Aidil Zafuan Abdul Radzak. Namun bercerai pada 2013. Hasil perkongsian hidup, mereka dikurniakan dua cahaya mata lelaki, Airit Rayyan Rizqin dan Airit Qaqa Arjuna.


DSV Tidak Mahu Disamakan Dengan Ebit Lew

Baru-baru ini, kenyataan jutawan terkenal Datuk Seri Vida dikecam hebat apabila meminta mereka yang terjejas diluar sana supaya berusaha daripada bergantung dengan bantuan bendera putih sahaja.

Menerusi video terbaru, Vida tampil menjelaskan kenyataannya itu dimana dia mahu memberi semangat kepada mereka di luar sana untuk berusaha mengubah nasib hidup.  Malah, dia tidak menghalang bantuan bendera putih.

“Maksud saya, kita boleh beri bantuan kepada mereka ini. Namun, dalam masa sama mereka kenalah buat sesuatu daripada mengharap bantuan semata-mata. Habis takkan mereka nak duduk saja?

“Pada saya, mereka kena buat kerja seperti mula berniaga walaupun tanpa modal. Jangan hanya mengharapkan bantuan. Ikutkan ada juga orang yang susah tapi dia tak angkat bendera putih.

“Pandangan saya ialah dari sudut orang berniaga di mana mereka yang diberhentikan kerja pasti ada duit. Mengapa tak ambil sedikit untuk buat modal berniaga? Itu yang saya maksudkan,” katanya.

Dalam pada itu, Vida turut meminta orang ramai tidak membanding-bandingkan dirinya dengan pendakwah terkenal Ustaz Ebit Lew.

“Saya bukan Ebit Lew, aku dari susah sekarang senang, Dia dia aku,aku. Tidak sama diciptakan. Kalau semua diciptakan sama maka tiadalah orang sesak tiadalah orang kaya,” katanya.


Suami, Enam Anak Rebecca Nur Islam Positif Covid-19

Menerusi satu perkongsian di Instagram sebentar tadi, pelakon Datin Rebecca Nur Al Islam berkongsi berita duka apabila suami dan enam anaknya disahkan positif Covid-19.

Menurut Rebecca lagi, tiga pembantu rumahnya turut positif virus berkenaan. Bagaimanapun, Rabecca meluahkan rasa syukur dia dan dua lagi anaknya Nor Arif Qayyum dan Nor Anggerik Renesmee disahkan negatif.

BACA: Eina Azman Dakwa Uqasha Senrose Goda Suami Rabecca Nur Islam?

Rabeeca berkata suaminya Datuk Norazam Sulaiman dan enam anak mereka iaitu Nor Khayrin, Nor Adam Daniel, 13, Nor Anggun Raverra, 9, Nor Aliff Al Raffael, 5, Nor Ahmet Al Reaggan, 2, dan Nor Aurora Riana, 2 serta tiga pembantu rumahnya iaitu Haishatul Akmal, Nur Ain dan Farrah positif virus itu.

Dalam pada itu, Rabecca turut meminta orang ramai mendoakan untuk mereka sekeluarga serta memohon maaf serta meminta individu yang ada kontak rapat dengan mereka sekeluarga untuk melakukan ujian.

“Tolong doakan untuk kami sekeluarga. Lebih-lebih lagi kepada suami saya yang agak serius berbanding yang lain. Minta maaf jika ada kontak rapat yang terdekat dalam tempoh tujuh hari ini. Saya harap anda cepat-cepat buat ujian saringan,” katanya.


Nia Ramadhani, Suami Mengaku Ambil Syabu Sejak Lima Bulan Lalu

Hari ini hangat diperkatakan di media sosial Indonesia apabila selebriti terkenal Nia Ramadhani dikatakan telah ditahan polis selepas disyaki terlibat penyalahgunaan dadah.

Pelakon drama sinetron popular Bawang Putih Bawang Merah itu bersama suaminya, Ardie Bakrie didakwa mengambil dadah jenis syabu sejak lima bulan lalu.

Menurut pihak polis, perkara itu diakui sendiri oleh pasangan suami isteri itu ketika ditahan di Balai Polis Metro Jakarta Pusat.

Difahamkan, pemandu peribadi pasangan suami isteri itu juga didakwa mengambil syabu dan sudah ditahan telebih dahulu.

Pasangan suami isteri itu ditahan semalam di Pondok Indah, Kebayoran Baru. Berdasarkan ujian air kencing, pasangan suami isteri itu positif dadah jenis syabu.

Pasangan terbabit dituduh atas fasal 127 Undang-Undang No 35 Tahun 2009 berkenaan penyalahgunaan dadah dan hukuman empat tahun penjara.


Achey Dah Jual Lima Motosikal Tampung Kos Rawatan Ibu

Sebelum ini, pelakon dan pelawak Achey memaklumkan ibunya disahkan mengalami masalah saluran pankreas dan hempedu tersumbat hingga perlu menjalani rawatan lanjut.

Achey berkata dia sanggup sanggup bergolok bergadai dan menjual motosikal miliknya bagi menampung kos pembedahan atau rawatan susulan.

Terbaru, Achey berkata dia sudah menjual lima buah motosikal dan kemungkinan akan menjual lebih banyak koleksi lagi selepas ini demi menampung kos rawatan ibunya.

“Saya dah jual tapi tak kongsi di Instagram kerana itu jenis motorcross dan hanya jual kepada kenalan yang berminat dengan sukan permotoran itu… dah lima buah saya jual, motor keenam masih dalam perbincangan.

Dalam pada itu, Achey berkata ada mereka diluar sana bertanyakan motosikal jenis EX5 dan beberapa motosikal lain namun, Achey berkata EX5 adalah kepunyaan isterinya.

“Ada yang bertanya motor EX5, Y15 dan RXZ… EX5 setakat ini saya tak boleh nak cakap sebab motor orang rumah (isteri) saya. Mungkin selepas ini saya akan jual sebuah motor klasik.

“Saya ada satu lagi motor klasik Yamaha RX100 tapi motor itu saya tak jual sebab pemberian arwah abah. Motor itu memang saya simpan,” katanya.


Gara-Gara Ibu Mertua, Mira Filzah Turut Dikecam

Sejak Isnin lalu, nama ibu mertua kepada pelakon cantik, Mira Filzah iaitu Datuk Mastura Yazid yang juga Ahli Parlimen Kuala Kangsar hangat diperkatakan berkaitan isu bantuan penduduk di daerah tersebut.

Namun, seperti sudah dijangka Mira Filzah turut terkena tempias gara-gara ibu mertuanya sehingga ada segelintir netizen meluahkan rasa marah dan mengeluarkan kata-kata kesat.

Malah, ada yang mengatakan tidak mahu lagi menyokong atau meminati pelakon dan pengacara itu selepas ini.

Dalam pada itu, ada netizen berpendapat tidak sepatutnya memarahi atau mengaitkan isteri kepada Wan Emis Astar itu dalam hal berkenaan kerana isu tersebut dicetuskan oleh ibu mertuanya.

Meskipun pelbagai komen negatif dilemparkan terhadapnya, namun Mira hanya bertindak berdiam diri. Apa pun lebih baik begitu kerana bimbang jika bersuara boleh memanaskan lagi isu berkenaan.


Balkisyh Cadang Pakai Lampin Kain Lebih Jimat

Susulan pandemik Covid-19, ramai yang terjejas pendapatan sehingga ada yang kehilangan kerja. Lebih sedih ramai yang tidak cukup makan serta memerlukan bantuan susu dan lampin pakai buang untuk anak.

Tampil memberi cadangan mengenai perkara itu, pelakon Balkisyh Semundur Khan menyarankan ibu bapa yang mempunyai anak kecil untuk menggunakan lampin kain yang lebih jimat.

Balkishy berkata ramai yang menghubunginya meminta bantuan lampin pakai buang untuk anak mereka. Namun pelakon itu berkata tidak salah untuk menggunakan cara lama untuk mengatasi masalah tersebut.

“Zaman sekarang orang ramai mungkin menganggap penggunaan lampin sangat remeh dan kotor. Tetapi ketika saya masih kecil, ibu bapa pakaikan lampin kain sahaja.

“Saya berasal daripada keluarga susah. Kalau saya ada anak kecil, saya pun ada guna kaedah ini (pakai lampin) untuk berjimat-cermat kerana saya turut kehilangan punca pendapatan,” tulisnya.

Dalam pada itu, Balkisyh berkata lampin kain boleh digunakan sementara waktu sehinggalah keadaan kembali pulih. Katanya lagi, orang dahulu tiada masalah untuk pakai lampin kain.

“Pada saya kaedah ini boleh anda gunakan untuk sementara sahaja dan kalau ekonomi kembali pulih serta stabil, boleh guna lampin pakai buang balik.

“Orang zaman dahulu atau sekitar tahun 1990-an dan ke bawah memang guna kaedah ini. Alhamdulillah kami helok je. Buat masa ini kena ubah cara hidup,” tulisnya.

Diakhir perkongsian itu, Balkisyh turut menitipkan doa agar keadaan negara dapat segera kembali pulih agar rakyat dapat kembali bekerja dan mencari pendapatan seperti biasa.


“Saya Nak Minta Maaf Untuk Apa?”

Baru-baru ini, kenyataan jutawan terkenal Datuk Seri Vida dikecam hebat apabila meminta mereka yang terjejas diluar sana supaya berusaha daripada bergantung dengan bantuan bendera putih sahaja.

Susulan kontroversi itu, Vida berkata dia tidak akan membuat permohonan maaf susulan kenyataannya dan tiada keperluan berbuat demikian kerana dia tidak bermaksud menghalang bantuan bendera putih.

“Saya nak minta maaf untuk apa? Netizen sebenarnya banyak buat tafsiran sendiri. Banyak komen-komen yang menghentam saya. Ada yang kata saya kaya tapi riak tak nak tolong orang dan macam-macam lagi.

“Maksud saya, kita boleh beri bantuan kepada mereka ini. Namun, dalam masa sama mereka kenalah buat sesuatu daripada mengharap bantuan semata-mata,” katanya kepada Harian Metro.

Sebelum ini, Vida menyifatkan mereka yang menaikkan bendera putih malas berusaha dan mencari pendapatan ketika PKP. Ujarya lagi bantuan diberikan hanya sementara sahaja dan mereka perlu usaha.

“Habis takkan mereka nak duduk saja? Cakap-cakap saya serba tak kena dan orang main hentam walaupun saya buat penjelasan sebenar.

“Pada saya, mereka kena buat kerja seperti mula berniaga walaupun tanpa modal. Jangan hanya mengharapkan bantuan. Ikutkan ada juga orang yang susah tapi dia tak angkat bendera putih.

“Pandangan saya ialah dari sudut orang berniaga di mana mereka yang diberhentikan kerja pasti ada duit. Mengapa tak ambil sedikit untuk buat modal berniaga?” katanya.

Dalam pada itu, Vida mengakui banyak pihak menanti masa untuk menghentam dan enggan pedulikan kecaman tersebut. Namun, Vida mengatakan dia sudah banyak menyumbang sejak tahun lalu.

“Sejak tahun lalu lagi saya sebenarnya dah banyak menyumbang tapi bukanlah saya hantar sendiri atau turun padang. Alhamdulillah ribuan juga saya bantu. Tapi dalam keadaan sekarang saya pun dah rasa bosan dan nak turun padang bagi bantuan pada peniaga.

“Bolehlah saya buat video sikit. Bukan niat saya nak balas dendam kerana nanti netizen kata dah kena kecam nak tunjuk baik pula,” katanya.


Sharnaaz Ahmad Bantu 400 Keluarga Kibar Bendera Putih

Sejak minggu lalu, hangat diperkatakan mengenai kempen bendera putih yang dilancarkan oleh netizen. Kempen tersebut turut mendapat perhatian pelakon Sharnaaz Ahmad tampil memberi bantuan.

Terbaru, menerusi satu perkongsian Sharnaaz memaklumkan akan membantu 400 keluarga yang menaikkan bendera putih di sekitar Kuala Lumpur.

Dalam entri tersebut Sharnaaz turut mencari sukarelawan untuk mengambil dan mengagihkan bantuan tersebut kepada keluarga memerlukan secara ikhlas.

Sharnaaz juga turut menunjukkan bukti duit sumbangan dan jumlah pembelian barangan tersebut. Antara barangan asas yang dibeli adalah susu tepung, lampin pakai buang, beras, gula dan biskut.

Hujung Jun lalu, Sharnaaz memulakan bantuan tersebut dengan 100 pek barangan sumbangan sebagai permulaan.

Sharnaaz juga turut meminta orang ramai supaya peka dengan keadaan sekeliling dan memaklumkan kepadanya sekiranya ternampak bendera putih sebagai tanda memerlukan bantuan.


“Bukan Isu Malas Kerja, Tak Semua Orang Miskin Suka Meminta-Minta”

Baru-baru ini, kenyataan jutawan terkenal Datuk Seri Vida dikecam hebat apabila meminta mereka yang terjejas diluar sana supaya berusaha daripada bergantung dengan bantuan bendera putih sahaja.

Tampil mengulas mengenai perkara itu, ibu kepada Datuk Aliff Syukri iaitu Bonda Rozita Ibrahim berkata dalam keadaan sekarang bukan isu rakyat malas bekerja tetapi pandemik yang membataskan mereka.

“Dalam keadaan sekarang bukan isu rakyat Malas kerja ..!! Kalau dulu tak ada Covid mana ada orang kebar bendera putih nak minta makanan!! Banyak lagi pemalas jahat penipu besar tak pakai bendera putih pun, itu lagi mencuri malas yang lebih jahat menakutkan, dibenci oleh negara

“Say pernah lalui kemiskinan tapi bukan dalam Covid. Tak semua orang miskin meminta-minta!! Ayat malas tak sesuai digunakan dalam rakyat stress. Kita simpati kita kena ada sensitivity sebab manusia sekarang sangat teruk perasaannya.

“Posting berhati-hati untuk menjaga perasaan hati semua orang. Rakyat tolong rakyat, kami tak nak ada yang kelaparan dan bunuh diri !! Orang bersimpanan banyak pun, kalau lama mana pun tak boleh bertahan, Covid ni tak tahu lama mana lagi,” katanya.

Dalam pada itu, Bonda Rozita turut mengatakan dalam keadaan sekarang bukan masanya untuk menyalahkan sesiapa dan rakyat kita bukan jenis meminta-minta.

“Dalam isu sekarang kita jangan salahkan sesiapa pun. Kita semua dah cukup tertekan. Kita semua usaha nak membantu kurangkan tekanan

“Logiknya tak da orang suka naikan bendera putih. Saya tengok pun sedih dan saya tak gembira dengan keadaan negara kita sekarang, sebab rakyat kita bukan jenis meminta minta. Semua orang nak kerja, tak harap duit kerajaan. Kita nak kehidupan bebas dulu,” katanya.

Diakhir perkongsian itu, Bonda Rozita turut mengatakan dia menghormati Vida kerana niatnya untuk memberi motivasi kepada rakyat, namun perlu berhati-hati kerana bimbang mengguris hati mereka.

Perkongsian Bonda Rozita itu mendapat pelbagai reaksi daripada netizen yang bersetuju dengan pendapatnya itu apatah lagi kini mereka yang susah bukan lagi asnaf dan B40 tapi dikalangan M40.

Kata netizen lagi, tiada siapa yang mahu malukan dirikan mereka kibarkan bendera putih melainkan terpaksa sahaja memikirkan anak-anak kelaparan.


Dafi Bangga Bapa Dilantik Sebagai Timbalan Perdana Menteri

Umum mengetahui, Menteri Pertahanan Datuk Seri Ismail Sabri Yaakob dilantik sebagai Timbalan Perdana Menteri berkuat kuasa serta-merta hari ini.

Gembira dan bangga dengan pelantikan bapanya, penyanyi Dafi berkata dia dan keluarga sentiasa menyokong apatah lagi dia sendiri melihat keadaan bapanya yang bekerja keras selama ini.

“Saya tumpang gembira dengan pelantikan ini. Sebagai anak saya sangat berbangga dengan setiap kejayaan yang beliau terima selama berkecimpung dalam bidang politik.

“Saya akan sentiasa memberikan sokongan penuh kepadanya. Kita semua tahu yang dunia politik ini adalah minat utamanya. Saya harap dia mampu menggalas jawatan ini dengan sebaik mungkin serta terus cemerlang dalam kerjayanya,” katanya.

Kata Dafi lagi, meskipun ramai yang tidak menghargai usaha keras bapanya selama ini, namun dia kasihan melihat sendiri penat lelah bapanya.

“Saya tahu dia suka dengan kerjanya, tapi saya juga kasihan melihat keadaan dirinya yang penat bekerja. Tambahan pula tidak semua orang betul-betul menghargai apa yang dia lakukan.

“Saya tidak menyalahkan sesiapa dalam hal ini kerana faham keadaan sekarang orang ramai yang tertekan serta ada sesetengah yang tidak sependapat dengannya. Namun, perkara ini sudah menjadi asam garam dan sebahagian daripada kerjayanya,” katanya.


6 Tahun Tak Ada Baby, Siti Sarah Lupa Nak Beli Barang Apa

Kini sedang sarat hamil anak keempat, baru-baru ini penyanyi Siti Sarah meluahkan rasa panik kerana tidak tahu barang apa yang perlu dibeli sebagai persiapan menyambut kelahiran bayinya itu.

Menerusi satu perkongsian di Instagram, Sarah berkata sudah enam tahun dia tiada anak kecil sehinggakan lupa mahu membeli barangan apa.

Sementara itu, Sarah turut meminta pengikutnya berkongsi pengalaman barangan apa yang perlu dibeli terlebih dahulu memandangkan usia kandungannya kini sudah mencecah tujuh bulan.

“Dah lima tahun tak ada baby, sampai sudah lupa nak beli apa untuk persiapan baby. Kalau korang beli apa dulu? Beli masa kandungan berapa bulan?,” tulisnya.

Dalam pada itu, Sarah turut mempersoalkan bagaimana dia hendak membeli keperluan bayi terutama ketika Perintah Kawalan Pergerakan (PKP) dilaksanakan.

Perkongsian Sarah itu mendapat pelbagai reaksi daripada netizen yang berkongsikan pengalaman masing-masing. Malah, ada mengatakan ia perkara biasa jika jarak kandungan bertahun lamanya. Tidak kurang juga, ada yang memberi cadangan membeli barangan bayi melalui atas talian.


Guna Duit Sendiri, Cik B Cari Rumah Bendera Putih Beri Bantuan

Sejak minggu lalu hangat diperkatakan di media sosial mengenai kempen bendera putih. Nampaknya, anak kepada jutawan kosmetik, Datuk Seri Vida iaitu Cik B juga turut serta dalam kempen bantuan tersebut.

Berkongsikan video misi bantuannya itu di Instagram, Cik B bersama adik lelakinya, Muhammad Eric Zaquan atau Kacak mencari bendera putih di sekitar Ipoh untuk menghulurkan bantuan.

“Hari ini saya nak pergi menolong orang yang perlukan bantuan. Cik B nak pergi cari bendera putih. Esok Cik B akan mengedarkan barangan ini.

“Kalau korang nak, boleh bagitahu area mana tapi dekat Ipoh je tau. Ini sedikit sebanyak yang mampu Cik B bagi,” katanya.

Menerusi Insta Story, Cik B ada berkongsikan video dia mengagih barangan keperluan ke rumah-rumah mereka yang terjejas serta melihat sendiri keadaan mereka.

Perkongsian Cik B mendapat pelbagai reaksi netizen yang memuji tindakan murni gadis berusia 16 tahun itu yang menggunakan wang sendiri untuk membantu mereka yang kesusahan. Malah, ibunya juga turut meninggalkan komen menyokong misi bantuan anaknya itu.


Henti Bantuan PPE, Atu & Isteri Kumpul Dana Urus Jenazah Keluarga Susah

Sering menerima pertanyaan mengenai bantuan, isteri kepada pelawak Atu Zero iaitu Shafeeqa Johari berkata mereka terpaksa hentikan sumbangan kerana wang simpanan yang semakin susut.

Katanya lagi, wang simpanan mereka digunakan untuk perbelanjaan keluarga memandangkan suaminya sudah dua bulan tidak bekerja susulan Perintah Kawalan Pergerakan (PKP).

BACA: Pernah Hidup Susah, Isteri Dedah Akaun Atu Zero Tinggal RM50

“Sebelum ini kami gunakan simpanan peribadi kami untuk projek PPE dengan harapan virus akan memulih secepat mungkin. Jadi bila sekarang nak teruskan bantuan lagi kali ni dah tak ada duit lebih.

“Simpnan yang ada hanya cukup untuk kami sekeluarga sahaja. Sekarang fikir nak survive dikala PKP, Atu pun job tak boleh nak buat, shooting pun masih tak dibenarkan,” katanya.

Umum mengetahui, sebelum ini Atu dan isteri aktif menghulurkan bantuan menyediakan Pakaian Perlindungan Peribadi (PPE) kepada petugas barisan hadapan.

Meskipun bantuan PPE dihentikan, namun Atu dan isteri kini mengumpul dana untuk membantu keluarga susah yang tidak mampu menguruskan jenazah.

“Sementara tunggu Atu dapat kerja, sambil-sambil kami bagi bantuan uruskan jenazah untuk masyarakat di Kudat, Sabah.

Kami usaha mengumpul dana membeli kit jenazah seperti kain kapan dan sebagainya. Maklumlah, kat sana bukan semua ada kad pengenalan yang boleh tuntut bantuan dari kerajaan,” katanya.


Lama Terperap Di Rumah, Uqasha Senrose Akui Hidup Macam Tak Betul

Baru sahaja memasuki hari kelima, Perintah Kawalan Pergerakan Diperketatkan (PKPD), pelakon Uqasha Senrose mengakui didatangi kemurungan seperti yang dihadapi sebilangan individu lain.

Uqasha berkata hidupnya seperti tidak betul kerana tidak boleh ke mana-mana apatah lagi kehidupannya sudah biasa bekerja setiap hari.

BACA: “Kalau Bukan Sebab Lockdown, Saya & Uqasha Nikah Minggu Depan”

“Ya saya akui ada rasa depress, tertutup, hidup macam tak betul sebab tak boleh pergi ke mana-mana ditambah dah terbiasa kerja setiap hari. Memang sesekali ada rasa mengeluh, tapi semua ini berkait rapat dengan soal pengurusan waktu masing-masing,” katanya.

Tidak hanya membiarkan dirinya terus tertekan, Uqasha berkata dia akan terus solat dan membaca Al-Quran. Dalam masa sama, dia mengisi masa dengan berborak bersama adik-beradik.

“Macam saya terus ambil wuduk, sembahyang serta diikuti baca Al-Quran. Bukan nak tunjuk baik, tapi ini yang saya buat selama ini. Waktu sama, saya borak dengan ahli keluarga yang lain, mengemas rumah dan sibukkan diri dengan bisnes,” katanya.

Melihatkan banyak kes masalah mental dilaporkan sehingga ada yang cuba membunuh diri, Uqasha meminta supaya jangan diiukutkan perasaan dan cuba lakukan perkara positif.

“Saya bukan pakar atau nak memandai beri nasihat. Tak kira bangsa atau agama, dekatkan diri dengan Tuhan sambil buat benda-benda positif seperti bangun pagi, mandi, segar serta cantikkan diri, kemas rumah, masak dan baca buku bagi memenuhkan hari terluang..” pesan Uqasha lagi kepada peminat di luar sana,” katanya.


Zara Zya Menangis Sedih Dituduh Songlap Duit Bantuan

Menerusi satu perkongsian video di Instagram, pelakon Zara Zya meluahkan rasa terkilan apabila ada individu menuduh dirinya menyalahgunakan dana yang dikumpul olehnya buat golongan yang memerlukan.

Zara berkata dia sedih apabila didakwa menipu serta mengambil kesempatan atas kesusahan orang lain serta ada yang memandang serong dengan dengan kebajikan dilakukannya.

“Ada kata saya menipu, bawa lari duit orang dan bukan nak tolong orang..saya sedih sebenarnya. Dari kecil saya suka tolong orang, suka share rezeki dengan orang dan kalau nampak orang susah saya akan tolong.

“Tapi sekarang ni bila saya mengajak lebih ramai orang yang baik-baik untuk membantu orang lain lebih susah, susah sangat ke?” katanya.

Dalam pada itu, Zara berkata laman web khas Malaysia Prihatin yang dilancarkannya itu adalah bagi memudahkan orang ramai menghulurkan pertolongan. Katanya lagi, laman web tersebut tidak perlu diragui kerana ia sah dan segala resit sumbangan juga ada.

“Saya buat laman web www.malaysiaprihatin.com sebab saya dapat feedback negatif bila saya bagi nombor akaun saya tapi katanya duit tak tahu ke mana, tak tahu betul atau tak. Jadi website itu untuk korang menyumbang dan mendapatkan resit. Tapi tetap mengata di belakang.

“Kalau tak tahu cerita tolong jangan cakap buruk pasal orang lain sebab kata-kata itu satu doa. Saya tak tahu apa lagi perlu buat untuk tolong orang lain,” katanya.


Dini Schatzmann Cari Duit Mahu Beli Rumah Impian Dengan Janna Nick

Membuktikan bahawa dirinya serius dalam persediaan untuk masa depan, pelakon Dini Schatzmann kini dalam perancangan membeli rumah impian bersama kekasih hatinya, Janna Nick.

Dini berkata dia sudah lama menyimpan hasrat tersebut dan mahu menunjukkan kesungguhan untuk membawa hubungan mereka ke fasa seterusnya.

“Kami memang serius ingin mendirikan rumah tangga tetapi semua perancangan itu memerlukan masa yang panjang. Pada sama sama kita dahulukan rumah impian.

“Rancangan membeli kediaman selesa untuk persediaan masa depan juga sudah diperincikan. Janna menjadi pemangkin saya untuk bekerja lebih keras dan menabung,” katanya.

Dalam pada itu, Dini berkata dia mahu mengukuhkan kewangan terlebih dahulu sebelum ke alam perkahwinan. Malah, kedua belah keluarga juga tahu mereka serius.

“Buat masa ini saya kena kukuhkan kerjaya dan kewangan sebelum melangkah ke fasa itu. Paling penting kedua-dua belah keluarga tahu kami cukup serius dalam perhubungan,” katanya kepada Kosmo!

Enggan mendedahkan bilakah mereka akan mendirikan rumah tangga, Dini berkata dia lebih selesa untuk memberi fokus terlebih dahulu dalam perancangan kehidupan dan perniagaan.


Tiga Tahun Kahwin, Mona Allen & Pekin Jalani Rawatan Kesuburan

Sudah tiga tahun berkahwin, pelakon Mona Allen mengakui dia sudah pun bersedia untuk menimang cahaya mata dan memikul tanggungjawab sebagai seorang ibu.

Mona berkata, dia dan suaminya, pelakon Pekin Ibrahim sudah pun menjalani pemeriksaan kesihatan dan kedua-duanya tidak mempunyai masalah kesuburan.

“Kami tengah mencuba, InsyaAllah kalau ada rezeki PKP. Kami berdua pun dah buat check up dan so far so good, tiada masalah apa-apa

“Usia perkahwinan kami pun dah cecah tahun ketuga, bila dah PKP ni rasa macam why not kami mencuba mana tahu ada rezeki.

“Doktor ada cakap mungkin sebelum ini tak lekat sebab saya tiada masa berehat, emosi tidak stabil kerja sebagai pelakon..doktor cakap kalau nak lekat at least kena satu atau dua bulan berehat betul-betul agar kita kena selalu rasa chill dan relax,” katanya.

Dalam pada itu, Mona berkata dia turut mendapatkan khidmat doktor pakar kesuburan yang sama seperti penyanyi Misha Omar dan mahu memberi kesedaran mengenai perkara itu kepada orang ramai.

“Saya dan Misha dapatkan khidmat nasihat doktor yang sama. Dalam topik itu kami bincang topik yang dapat bagi kesedaran kepada orang ramai mengenai perkara ini sebab orang kita macam malu kalau cakap soal ini secara terbuka.

Kata Mona lagi, dia merancang untuk hamil tahun ini dan tidak kisah mengenai jantina bayi. Namun jika diberi rezeki dia mahukan anak perempuan, manakala suaminya mahukan anak lelaki.

“Kalau boleh tahun ini juga saya nak dapat baby…macam saya kalau boleh nak anak perempuan, Pekin pula nak anak lelaki.

“Tapi kami tidak kisah pun lelaki atau perempuan, cuma kalau dapat anak perempuan nanti saya matching-matching baju dengan dia,” katanya.

Mona dan Pekin mendirikan rumah tangga pada 7 Disember 2018 dalam sebuah majlis tertutup.


Wawa Zainal Teruja Anak Sulung Akhirnya Makan Ayam

Menerusi satu video di Instagram, pelakon Wawa Zainal berkongsikan rasa teruja apabila anak sulungnya Ahmad Fakhruddin Attar akhirnya menjamah makanan berasaskan ayam.

Wawa berkata selama tujuh tahun anaknya itu tidak pernah menunjukkan minat untuk makan menu daging ayam. Ujarnya, sebelum ini anaknya itu hanya makan nasi bersama sup kosong sahaja.

“Alhamdulillah, selepas tujuh tahun, Attar dah pandai makan ayam. Masak ayam kari dan kebetulan dia (Attar) ada di dapur. Dia cakap bau sedap dan nak cuba rasa.

“Jadi, hari ini masakan lagi ayam untuk Attar dan dia sukakannya! Sebelum ini Attar memang makan nasi dan kuah sup kosong je,” katanya.

Dalam pada itu, Wawa berkata anaknya itu juga tidak makan sayur langsung dan berharap selepas ini boleh mencuba untuk makan sayur pula.

“Buah-buahan makan tapi sayur langsung tak nak. Harapnya, lepas ini makan sayur pula. Baru dia tahu betapa nikmat dan lazatnya daging ayam,” ujarnya.


“Dulu Tengok Tabligh Saya Lari, Takut Diajak Ke Masjid”

Kini sudah berhijrah kearah lebih baik dan mula menyertai jemaah tabligh sejak tahun lalu, Faizal Ismail berkata itu merupakan langkah awal dia menjaga hubungannya dengan Allah.

Faizal mengakui sepanjang 15 tahun dalam bidang penyiaran radio, dia terlalu sibuk dengan urusan dunia dan kerjaya. Malah, Faizal mengakui dahulu jika nampak tabligh dia akan lari.

“Menyertai jemaah tabligh adalah titik mula saya membuat penghijrahan atau perubahan dalam diri. Kalau dulu kita lari tengok tabligh sebab takut diajak ke masjid. Tak sangka ketika di United Kingdom (UK), rumah saya diketuk dua jemaah tabligh dari Malaysia. Dari situ saya berfikir, sejauh ini mereka nak mengajak ke arah kebaikan.

“Dalam agama kita, lelaki dituntut untuk solat berjemaah di masjid. Selama ini mungkin saya tidak ambil berat soal ini. Jadi, hubungan saya dengan Allah jauh. Pulang saja ke Malaysia, ini perkara saya fikir. Dalam masa sama ketika itu saya sudah berbulan-bulan mengalami masalah kesukaran tidur. Sampai satu tahap nak menjadi satu tekanan dan berasa kecewa.

“Saya rujuk pada kenalan ustaz dan mereka sarankan saya untuk cuba perbaiki dulu hubungan dengan Allah. Alhamdulillah, saya pandang apa yang berlaku dalam diri saya ini adalah ketentuan Allah SWT,” katanya.

Mula menyertai jemaah tabligh sejak November tahun lalu, Faizal berkata dia sememangnya enggan berkongsikan mengenai perkara itu kepada umum.

Saya pulang ke tanah air pada Julai tahun lalu. Pertama kali menyertai jemaah tabligh pada November tahun lalu. Saya terbabit dalam diam saja dan memang tidak mahu hebohkan. Alhamdulillah, sehingga sekarang sudah banyak kali terbabit.

“Saya menyertai tabligh di sekitar tempat tinggal saya di kampung halaman di Pulau Pinang dan Kuala Lumpur. Sekarang saya menetap di Pulau Pinang kerana menjaga emak selepas kematian bapa. Memandangkan saya anak sulung lelaki, ia menjadi tanggungjawab saya. Kalau ke Kuala Lumpur pun atas urusan kerja,” katanya.

Faizal yang juga bekas penyampai radio Hot FM menyambung pengajian dalam bidang industri kreatif di peringkat Sarjana di Universiti Cardiff, UK pada Ogos 2019.


Siti Nurhaliza Nak Bantu 1,500 Keluarga Terjejas

Simpati dengan nasib ramai pihak yang terjejas susulan pandemik Covid-19, Datuk Seri Siti Nurhaliza tampil untuk membantu 1,500 keluarga yang terkesan.

Menganjurkan kempen Bantuan Prihatin 2021 melalui Yayasan Nurjiwa dan keluarga CTDK Holdings Sdn Bhn, Siti berharap bantuan diberikan dapat menringankan beban keluarga yang kini kesusahan.

“Kita memfokuskan kepada barangan keperluan kanak-kanak berusia enam tahun ke bawah dengan keluarga di Selangor dan Kuala Lumpur boleh memohonnya. Kami harap bantuan ini dapat meringankan beban keluarga yang mempunyai anak kecil.

“Kami akan usahakan secara berperingkat dan menyasarkan 1,500 keluarga terjejas akibat pandemik ketika pelaksanaan Perintah Kawalan Pergerakan (PKP) dan Perintah Kawalan Pergerakan Diperketatkan (PKPD),” katanya.

Dalam pada itu, penyanyi nombor satu negara itu turut mengucapkan terima kasih atas kesudian beberapa pihak yang sudi bekerjasama dan menjadi Rakan Kolaborasi Prihatin.

“Sejak pandemik COVID-19 melanda negara, usaha pelbagai pihak menyalurkan bantuan tidak pernah terhenti. Saya terharu dengan sikap prihatin yang ditunjukkan rakyat

“Hari ini kita terus kuat bersatu dan menjadi sebuah keluarga besar tanpa mengira agama, bangsa, kedudukan dan sebagainya,” katanya.

Bagi mereka yang ingin memohon Bantuan Prihatin 2021, boleh memberi maklumat lengkap dengan melayari https://forms.gle/g4WzEVHYsTt9pC548.


Elizabeth Tan Menangis Baca DM, Ramai Luah Keperitan Hidup

Umum mengetahui, beberapa hari lalu pelakon dan penyanyi Elizabeth Tan memaklumkan akan menggunakan separuh daripada pendapatan bulanannya untuk membantu mereka yang memerlukan.

Terbaru, Elizabeth atau lebih mesra dipanggil Lizzy meluahkan rasa sedih membaca mesej diterima daripada netizen yang meminta bantuan serta meluahkan keperitan hidup mereka.

Menerusi video tersebut, Lizzy yang tidak dapat sebak memohon maaf kerana tidak mampu membantu ramai orang kerana dia hanya membantu setakat termampu sahaja.

“Untuk masa sekarang, saya dah tolong seramai yang termampu sahaja. Maaf tak dapat bantu semua orang yang DM saya. Ramai sangat DM saya.

“Saya sangat-sangat sedih baca semua mesej kesusahan yang korang sedang hadapi. Saya harap dapat tolong semua orang,” katanya.

Dalam pada itu, Lizzy berkata rakyat kini berdepan situasi sukar susulan pandemik Covid-19 dan berhadap keadaan akan kembali pulih secepat mungkin.

“Ini masa yang sukar untuk semua orang di Malaysia dan saya tak sabar nak tunggu semua ini berakhir. Saya pun tak tahu nak cakap apa lagi. Jaga diri dan saya sangat sayangkan kalian,” katanya.


“Pertama Kali Dakap Bayi Lelaki Zuriat Sendiri, Subhanallah Luar Biasa Indah”

Sekian lama menanti, pelakon Yatt Hamzah akhirnya menimang cahaya mata lelaki pertama yang merupakan anak keenamnya pada Sabtu lalu.

Menerusi perkongsian terbaru, Yatt meluahkan rasa syukur apabila dapat mendakap anak lelakinya dan perasaannya sungguh luar biasa serta cukup indah.

BACA: Tiga Hari Dalam Wad, Yatt Hamzah Selamat Lahirkan Bayi Lelaki

Berkongsikan pengalamannya, Yatt berkata dia hampir dibedah namun meluahkan rasa syukur dapat melahirkan anaknya secara normal walaupun terpaksa menahan sakit selama 8 jam.

Kata Yatt lagi, dia meneran terlalu kuat sehingga pembuluh darah pecah di bawah kulit muka, mata dan seluruh badan. Ujarnya, menerusi foto dikongsikan jelas kelihatan mukanya dipenuhi bintik merah.

A post shared by BONDA of 6, 5 here 1 in HEAVEN (@yatthamzah_suci)

Dalam pada itu, Yatt berkata kelahiran anak keenamnya itu adalah zuriat penutup dan bersyukur dikurniakan bayi lelaki selepas mempunyai empat anak perempuan. Katanya lagi, ramai yang bertanyakan tips mendapatkan anak lelaki, namun Yatt berkata dia tidak mengamalkan apa-apa.

“Alhamdulillah, inilah Si Bongsu Anakanda Putera yg ditunggu2 sekian lama.. Satu2nya Putera Bonda selepas kakak2nya 4 Puteri, barulah dia muncul. Kelahiran yg dinanti2kan bukan sahaja kami keluarganya tapi sahabat2 dan followers Bonda.

“Sungguh tak sangka zuriat penutup ini (in shaa Allah), kami dapat seorang Putera. Sampai ramai sangat yang WhatsApp dan DM bertanya, apa tips nak dapat anak lelaki!?

“Di sini Bonda jawab pertanyaan semua. Wallahi Bonda tiada apa2 tips dan tidak mengamalkan apa2 melainkan menyerahkan segala pergantungan hanya pada Allah,” tulisnya.

Yatt dan suami, Zulfadhli Khiruddin mendirikan rumah tangga pada Februari 2016 dan dikurniakan tiga cahaya mata perempuan iaitu Suci Humaira Iqima, 5, Suci Hayfa Medina, 3, dan Suci Hawa Zulaikha kini berusia setahun.

Yatt turut mempunyai seorang anak, Suci Hanania Malika, 9, hasil perkahwinan pertamanya dengan Abdul Mutalib Shukor.


“Jangan Guna Alasan PKP, Usaha, Jangan Malas!”

Sejak minggu lalu hangat diperkatakan mengenai kempen bendera putih sebagai isyarat memerlukan bantuan. Malah, ramai yang tampil membantu menghulurkan sumbangan kepada mereka yang susah.

Baru-baru ini, jutawan kosmetik Datuk Seri Vida ada memuat naik video di aplikasi TikTok singgah membeli di sebuah gerai kecil milik anak muda di kawasan perumahan. Difahamkan, DSV memuat naik video itu bagi menjawab pertanyaan daripada pengikutnya yang memohon bantuan makanan.

Reply to @azierarizqin TIPS2. ATAS DIRI SENDIRI..NAK MAJU KENA ADA USAHA..#fyp #viral #pkp #malaysia #datoserivida

? original sound – QU PUTEH BARULAH PUT – QU PUTEH BARULAH PUT

“Janganlah guna alasan PKP pendapatan terjejas nak beli pampers anak tak boleh, usaha. Tengok adik ni usaha. Pendapatan RM200-RM250 sehari kau mampu? Janji ada keinginan, janji ada usaha dan yang pentingnya kena bersih dan menu sedap,” katanya.

Dalam pada itu, Vida turut meminta mereka yang terjejas diluar sana supaya berusaha daripada bergantung dengan bantuan bendera putih sahaja.

Perkongsian Vida itu mendapat pelbagai reaksi daripada netizen yang kurang senang dengan pendapatnya itu. Malah, ada yang mengatakan jika tidak mahu membantu lebih baik diam.

Kata netizen lagi, memang betul perlu berusaha tapi kempen bendera putih itu adalah pilihan terakhir bagi mereka yang kesusahan apatah lagi belum tentu ada modal untuk berniaga.


Takut Azab Selepas Mati, Hafiz Suip Mohon Maaf

Baru-baru ini perkongsian penyanyi Hafiz Suip menjadi perhatian ramai apabila dia memohon maaf kepada semua pihak jika pernah melakukan kesalahan atau membuatkan mereka terguris hati.

Menerusi posting di Instagram itu, Hafiz berkata dia memohon maaf kerana takut dengan azab Allah apabila dia sudah tiada suatu hati nanti.

“Assalamualaikum. Nama saya Mohd Hafiz Bin Mohd Suip atau lebih dikenali sebagai Hafiz Suip di dunia ini. Saya ingin memohon maaf jika ada yang berkecik hati, tersalah cakap dan sebagainya.

“Jika ada dendam yang tersimpan selama ini maafkan saya. Ini bukan cerita sedih atau cerita dongeng tapi hakikatnya saya takut Azab Allah SWT di mana satu hari apabila saya mati saya akan di hisab,” tulisnya.

Dalam pada itu, Hafiz turut menyeru semua pihak jika ada masalah lakukan solat dua rakaat untuk berdoa dan memohon keampunan daripada Allah.

“Saya tak minta lebih cuma doakan yang baik dan saya mintak kalian bermodalkan 5 minit sahaja, jika ada masalah buat solat 2 rakaat mintak ngan Allah itu.

“Jangan harapkan makhluk..maksudnya jangan harapkan diri kita sekalipun…sebab yang menggerakkan kita Dia juga. InshaAllah hati tenang pasti jumpa solusi,” tulisnya.

Hafiz juga dilihat memuat naik sekeping gambarnya berwarna hitam putih. Perkongsiannya itu mendapat pelbagai reaksi daripada netizen yang bimbang melihat keadannya kelihatan semakin kurus.


Ebit Lew Sarung PPE Jumpa Bapa Terlantar Hidap Kanser Tahap Akhir

Baru sahaja pulang dari Gaza beberapa hari lalu dan masih menjalani kuarantin, pendakwah terkenal Ustaz Ebit Lew memaklumkan bapanya menghidap kanser perut tahap akhir.

Menerusi satu perkongsian di Facebook, Ebit diberi peluang untuk berjumpa dengan bapanya walaupun sekejap dengan lengkap berpakaian PPE dan ujian Covid-19 menunjukkan negatif.

BACA: Baru Tiba Di Malaysia, Ebit Lew Sudah Mula Beri Bantuan Kepada Orang Susah

Menurut Ebit lagi, sel kanser sudah merebak ke seluruh badan serta memohon agar orang ramai mendoakan buat bapanya.

Dalam pada itu, Ebit turut memohon maaf kerana tidak dapat menjaga bapanya yang sedang sakit kerana perlu menjalani kuarantin serta berterima kasih kepada adik-beradiknya yang lain.

Ebit berkata sebelum ini bapanya sempat memberikan pesanan kepada ketika masih sedar supaya meneruskan kerja dengan melakukan misi bantuan kemanusiaan.

Lebih sebak, Ebit turut berdoa jika ada sedikit pahala di atas kebaikan dilakukannya hadiahkanlah kepada bapanya agar dikurangkan kesakitan.

“Hari tu masa sedar ayah saya cakap. Teruskan kerja sempurnakan misi membantu. Ya Allah angkatkanlah sakit dari ayah saya. Berilah yang terbaik buatnya. Ebit sayang mak. Ebit sayang bapak sampai bila-bila.

“Mak dah pergi dulu. Rindu mak. Rindu bapak. Terima kasih bapak atas segalanya. Ya Allah jika ada pahala atas sedikit kebaikan yang kulakukan. Aku hadiahkan semuanya buat bapak. Hilangkanlah sakitnya. Janganlah bapak rasa sakit tu. Terima kasih ya Allah,” tulisnya.


“Madukan Isteri? Lambat Lagi, Jodoh Ditangan Tuhan”

Sejak pagi tadi, hangat diperkatakan mengenai rumah tangga pelawak popular Shuk Sahar yang dikatakan kembali bergolak.

Ia susulan isterinya, Rossalennah Natassyiah mendedahkan menerima ugutan daripada dari wanita yang menggangu rumah tangga mereka sebelum ini iaitu Farah Salleh.

Memetik laporan Kosmo!, Shuk menegaskan hubungannya dengan Rossa tidaklah seteruk seperti yang diperkatakan oleh netizen, malah dia dan isterinya baik-baik sahaja.

Namun, Shuk berkata tindakan isterinya itu memuat naik beberapa mesej dan gambar berbaut ugutan daripada seseorang kerana terbawa-bawa emosi.

“Sebenarnya tidaklah seteruk macam yang diuar-uarkan. Saya dengan isteri okey sahaja. Sebenarnya, memang ada ‘sesuatu’ yang berlaku ketika itu. Tetapi setakat ini semuanya masih okey,” katanya.

Kata Shuk lagi, mesej perbualan dan gambar ugutan bunuh diri yang dikirimkan kepadanya itu adalah kiriman lama yang diterimanya sebelum ini ketika berlaku masalah kali kedua sekitar tahun lalu.

Dalam pada itu, Shuk berkata tiada apa yang perlu diperbesarkan memandangkan keadaan dia dan isteri baik-baik sahaja.

Sementara itu, apabila diminta mengulas mengenai kenyataan isterinya yang mengizinkannya berkahwin lagi, Shuk seolah memberi bayangan perkara itu tidak akan terjadi.

Terdahulu, Rossa memuat naik paparan skrin mesej wanita itu menghantar gambar sebilah pisau seperti mengugut mahu membunuh diri.

Malah, Rosaa memberitahu bahawa dia sudah bersedia untuk bermadu dan meminta wanita itu supaya menerima keluarganya jika mahu berkahwin dengan suaminya.


COVID-19 Melambung Tinggi Di Indonesia, Pengurangan Kes Lebih Sukar

Kerajaan Indonesia kembali mengumumkan lockdown di Jakarta pada Sabtu lepas terutamanya di Pulau Jawa dan Bali selepas menghadapi gelombang coronavirus yang belum pernah terjadi sebelum ini.

Tempat-tempat ‘panas’ terutamanya di masjid, restoran dan pusat membeli-belah ditutup di negara yang majoritinya umat Muslim itu kerana ianya mencatatkan lebih dari 25,000 kes baharu dan 539 kematian pada hari Jumaat; kedua-duanya adalah kes harian baharu.

Kes harian Indonesia ini meningkat lebih dari empat kali ganda dalam waktu kurang dari sebulan. Tetapi jumlah rasmi negara hingga kini, berjumlah 2.2 juta kes dan 59,534 kematian. Ini dipercayai sebagai jumlah yang teruk yang berlaku secara meluas kerana ujian yang rendah.

Krisis tersebut telah menjadikan sistem penjagaan kesihatan negara itu ke ambang kehancuran dengan khemah-khemah sementara yang didirikan di luar kemudahan perubatan mula menjadi sesak.

Koridor hospital turut dipenuhi dengan orang sakit yang terbaring, dan pesakit yang dijangkiti pula terpaksa ditolak pihak hospital kerana tidak dapat mengatasi kebanjiran pesakit sedia ada yang banyak.

Menurut Kementerian Kesihatannya, varian virus Delta, yang pertama kali dikenal pasti adalah di India dan sekarang ada di sekurang-kurangnya 85 negara, yang mana telah mendorong gelombang baru-baru ini dan menyumbang lebih dari 80 peratus kes baharu di beberapa kawasan.

Ketegangannya adalah ianya paling mudah berjangkit dari mana-mana varian Covid-19 setakat ini. “(Kenaikan) terutamanya adalah dari varian Delta,” kata Menteri Kesihatan, Budi Gunadi Sadikin pada Jumaat lepas.

Pakar sebelum ini ada memberi amaran bahawa berjuta-juta perjalanan ke seluruh negara pada akhir bulan puasa Muslim pada bulan Mei akan mencetuskan ‘letupan’ kes.

Langkah-langkah baru yang diumumkan oleh Presiden Indonesia Joko “Widodo” Widodo minggu ini akan berlaku sehingga 20 Julai dengan harapan jangkitan harian di bawah 10,000.

Presiden Jokowi, telah lama membantah penutupan ketat yang dilihat di negara-negara lain yang dilanda virus, dengan mengatakan mereka dapat memberikan impak ekonomi terbesar di Asia Tenggara.

Tetapi semua pekerja yang tidak penting sekarang diperintahkan untuk bekerja dari rumah, sementara kelas hanya akan diadakan secara dalam talian sahaja.

Pembatasan perjalanan juga akan berlaku di pulau percutian Bali, yang juga dikatakan menjadi lonjakan kes baru-baru ini. Aktiviti pelancongan juga ditunda untuk dibuka kembali kepada pelancong antarabangsa.

Pakar kesihatan memberi amaran bahawa langkah yang lebih sukar mungkin tidak mencukupi.

Sekatan tersebut masih membolehkan pengangkutan awam yang masih lagi beroperasi dengan kapasiti yang lebih rendah, sementara perjalanan laut, udara dan bas domestik akan tersedia untuk orang yang telah menerima sekurang-kurangnya satu dos vaksin.

“Bagaimana anda melakukan jarak fizikal dengan pengangkutan awam?” kata ahli epidemiologi Windhu Purnomo.


Umur Dah Masuk 40 Tahun, Kak KM Nak Kurangkan Aksi Gelek

Usahawan kontroversi Liana Rosli atau lebih dikenali Kak KM meluahkan rasa syukur apabila anak sulungnya, Nabila Razman menerima tawaran menyambung pengajian di Universiti Malaya.

Berkongsi cerita ketika membesarkan anak-anaknya, Kak KM berkata meskipun sibuk menguruskan perniagaan namun pendidikan anak-anak tetap menjadi keutamaan.

“Syukur Alhamdullilah doa termakbul… memang seronok sangat sebab kita dah melalui macam-macam perjalanan. Terasa hilang penat lelah!

“Pendidikan anak-anak nombor satu! Itu perkara utama sebab kita pun tak berapa nak pandai jadi biarlah mereka ada pelajaran, kalau kita pergi dahulu mereka mampu meneruskan hidup tanpa kita,” katanya kepada mStar.

Dalam pada itu, anak kepada pelakon Normah Damanhuri itu berkata dia mahu mengurangkan aksi tarian gelek apatah lagi umurnya sudah meningkat dan kini sedang hamil empat bulan.

“Umur pun dah meningkat! Bila orang dah kenal kita rasanya tak perlu lagi buat macam dulu. Sekarang ni pun anak dah besar, biarlah mereka pula yang gelek. Nampak kelakar pula tengah mengandung ni nak bergelek macam tu,” ujarnya.


Mimi Lana Nak Bantu 10 Tukang Cuci Yang Dipotong Gaji

Nampaknya, semakin ramai selebriti tampil menghulurkan bantuan membantu mereka yang terjejas dan memerlukan sepanjang tempoh lockdown, termasuklah pelakon Mimi Lana.

Menerusi satu perkongsian di Instagram, Mimi memaklumkan dia mencari 10 orang tukang cuci yang terjejas dan dipotong gaji sepanjang PKP.

Mimi turut menyeru mana-mana tukang cuci atau ada sesiapa mengenali mereka boleh menghubunginya menerusi Instagram. Dalam pada itu, Mimi memohon maaf kerana hanya mampu membantu 10 orang sahaja.

Dalam pada itu, Mimi turut memaklumkan mereka yang mahu mendapatkan bantuan tidak perlu bimbang kerana dia tidak akan memuat naik ke media sosial.

“Saya minta maaf kerana dapat beri sumbangan untuk 10 orang sahaja. Insyallah kalau ada rezeki lebih kita kongsi lagi ya. Jangan risau saya takkan post di social media untuk bantuan pada anda,” tulisnya.

Dalam entri tersebut, Mimi turut memuat naik kenyataan dimana tukang cuci sekolah tidak perlu bekerja semasa PKP. Malah, pekerja yang tidak dijadualkan bekerja akan dipotong gaji.


Sambut Hari Lahir Ke-34, Elyana Mohon Doa Panjang Umur

Menyambut ulang tahun kelahirannya yang ke-34 hari ini, penyanyi dan pelakon Elyana memuat naik status memohon doa untuk diri dan keluarganya.

Menerusi entri kongsikan itu, Elyana berdoa agar dia dan keluarga diberikan kesihatan yang baik, dipanjangkan usia serta dilimpahkan rezeki.

“5 july 2021, hari lahir saya yang ke 34 tahun. Saya mohon doa supaya saya dan keluarga sihat, jadi orang yang baik,panjang umur,di perluaskan pintu rezeki dan selamat dunia akhirat. Amin Ya Rabbalalamin,” tulisnya.

Perkongsian Elyana itu mendapat pelbagai reaksi daripada netizen yang mendoakan agar penyanyi itu cepat sembuh serta diberikan kesihatan yang baik.

Terdahulu, Elyana memaklumkan dia perlu menjalani rawatan radioterapi selama 10 hari. Katanya lagi, dia juga perlu menjalani proses memasukkan darah dan susu ke dalam badannya yang kini hanya seberat 35 kilogram.


Tiga Kali Kahwin Gagal, Fiza Halim Tergamam Dilamar Lelaki VIP

Rumah tangga yang dibina sebanyak tiga kali pernah gagal, pelakon Fiza Halim akui bingung apabila ada lelaki duda bertatus VIP mahu melamarnya menjadi isteri.

Menurut Fiza, dia mengakui tergamam apabila dilamar duda berkenaan apatah lagi dia masih serik dan tidak terlintas lagi untuk berkahwin dalam masa terdekat

“Jujur saya masih berkira-kira dalam hal mencari pengganti. Saya kena berfikir panjang soal masa depan. Siapa yang tidak serik berkahwin dan berpisah. Tiga kali saya lalui perkara ini di mana tidak semua orang sanggup terima.

“Saya bimbang salah percaturan, takkan hendak melalui fasa sama. Berkahwin, ada anak dan kemudian jadi janda. Minta simpang perkara itu terjadi lagi.

“Kalau perkara sama berlaku, saya juga dikecam biarpun soal perceraian adalah di luar kawalan diri,” katanya kepada BH Online.

Bakal memasuki usia 40 tahun tidak lama lagi, Fiza berkata dia perlu serius dalam kehidupan termasuk soal cinta. Malah, rakan turut menasihatinya berkahwin dengan lelaki berusia dan memiliki kehidupan stabil.

“Ogos depan, umur saya menginjak 40 tahun. Bukan masa untuk saya main-main lagi termasuk dalam soal cinta. Saya bukan muda lagi.

“Dalam konteks ini, bukan soal materialistik atau mata duitan, tapi lebih realistik. Jadi, istilah pisau cukur itu tidak sesuai digunakan atau perlu dilihat dalam skop yang lebih jauh. Tidak semestinya cari lelaki berada sebab hendak kikis duit,” katanya.

Sementara itu, Fiza mendedahkan lelaki VIP dikenalinya itu berusia 50 tahun dan mempunyai perniagaan sendiri.

Terdahulu, rumah tangga Fiza bersama suami pertamanya Ahmed Farriq Zainul Abidin hanya bertahan selama empat tahun apabila bercerai pada November 2010.

Mereka dikurniakan dua anak iaitu Ferra Aryana, 13, dan Feeya Adyrra, 12. Kemudian Fiza berkahwin dengan Adam AF pada 2013, juga tidak kekal.

Fiza kemudian berkahwin kali ketiga dengan juruterbang berstatus duda dua anak, Aizat Al Jefri pada Disember 2016. Hasil perkahwinan, Fiza dan Aizat dikurniakan cahaya mata, Baby Aleena kini berusia tiga tahun.


Tiga Hari Dalam Wad, Yatt Hamzah Selamat Lahirkan Bayi Lelaki

Tahniah diucapkan kepada pelakon Yatt Hamzah yang selamat melahirkan cahaya mata keenamnya, bayi lelaki pada Sabtu lalu kira-kira jam 11.15 malam.

Berita gembira itu dikongsikan oleh Yatt menerusi Instagram miliknya malam tadi. Menerusi entri itu, Yatt turut meluahkan rasa syukur dapat bersalin secara normal.

“Jam 11 malam semalam hampir-hampis masuk ke OT untuk dibedah (caesarean), dengan kuasa YANG MAHA BESAR, pada saat-saat akhir, dapat juga melahirkan secara normal genap jam 11.16 malam, 3 July 2021 (Sabtu), setelah hampir 3 hari di wad. Pengalaman yang LUAR BIASA.. HEBATNYA KUASA DOA.. ALLAHUAKBAR!,” tulisnya.

Dalam pada itu, Yatt turut bersyukur apabila dikurniakan anak lelaki pertama serta berterima kasih kepada orang ramai yang mendoakan kesejahteraan diri dan anaknya.

“Alhamdulillah Bonda ini telah selamat melahirkan anak ke 6 (1 di Syurga), inilah anak LELAKI PERTAMA Bonda.. satu-satunya anak LELAKI.

“Terima kasih semua keluarga, sahabat2 dan followers Bonda yg baik hati telah mendoakan keselamatan baby dan Bonda. Allah sahaja yang tahu betapa bersyukur dan leganya hati ini,” tulisnya.

Yatt dan suami, Zulfadhli Khiruddin mendirikan rumah tangga pada Februari 2016 dan dikurniakan tiga cahaya mata perempuan iaitu Suci Humaira Iqima, 5, Suci Hayfa Medina, 3, dan Suci Hawa Zulaikha kini berusia setahun.

Yatt turut mempunyai seorang anak, Suci Hanania Malika, 9, hasil perkahwinan pertamanya dengan Abdul Mutalib Shukor.